Elhunyt Irinej pátriárka - háromnapos gyászt hirdettek

Meghalt Irinej szerb pátriárka. Az idén 90 éves egyházi vezetőt november negyedikén szállították a belgrádi Karaburma katonakórház COVID-részlegére, miután pozitív lett a koronavírustesztje. Szerbiában a gyászidőszak november 20-tól 22-ig tart.

Vasárnap, november 22-én helyezik örök nyugalomra Irinej pátriárkát a belgrádi Szent Száva templom kriptájában - tájékoztat a Szerb Pravoszláv Egyház. Előtte, már szombaton a Szent Mihály arkangyal templomban lesz a liturgiával egybekötött ravatal, a testet innen szállítják majd a Szent Száva templomba. A hívek itt vehetnek búcsút a pátriárkától. A vasárnapi búcsúztatása 9 órakor kezdődik. A ceremóniát a Pannon RTV élőben közvetíti.
Fotó: Tanjug/AP Photo/Darko Vojinovic, File
Irinej pátriárka 1930. augusztus 28-án született a Čačak melletti Vidovo faluban, világi neve Miroslav Gavrilović. Az általános iskolát szülőfalujában végezte el, majd Čačakban járt középiskolába. Prizrenben járt papneveldébe, majd Belgrádban a Hittudományi Karra.
A családjában nem voltak korábban papok. Az ő döntésére kihatással lehetett a környezete, ahol felnőtt, a környéken ugyanis sok kolostor található.
Az egyetem elvégzése után leszolgálta a katonaságot, majd 1959-ben az akkori szerb pátriárka, German végezte el a szerzetessé való szentelését a Rakovica kolostorban, akkor vette fel az Irinej nevet is.
1959 és 1968 között oktatóként dolgozott a prizreni Hittudományi karon, Athénben végzett el posztgraduális képzést, majd az Ostrog kolostor vezetője lett.
1975 májusában választották meg niši püspöknek. 34 évig állt a niši egyházmegye élén, és ott abban az időben olyan emberként emlegették, aki békét teremtett. Már akkoriban azt mondták, hogy ha ő lenne a szerb pátriárka, egyesíthetné a püspököket.
Irinej pátriárka új templomok építését szorgalmazta Niš területén. Elkötelezetten dolgozott a szerb pravoszláv egyházért, 22-szer utazott Amerikába, hogy az ottani egyházszakadást áthidalásán dolgozzon.
A Szerb Pravoszláv Egyház választási közgyűlésének 2010. január 22-i döntése alapján ő lett a szerb pátriárka. Többször is tagja volt a Szerb Pravoszláv Egyház szent püspöki szinódusának.
2016-ban Ausztráliába utazott, ahol az ottani templom képviselői 10 ezer dollárt gyűjtöttek össze a belgrádi egyházi konyha és a koszovói fiatalok számára. 2016 októberében Londonban járt, ahol a Szent Pál katedrálisban beszélt. 2016 novemberében a ciprusi pravoszláv egyházat látogatta meg.
Idén januárban ünnepelte meg szerzetességének 60, püspökségének 45 évét és azt, hogy 10 éve viseli a szerb pátriárka címet. Ebből az alkalomból egy filmet is bemutattak róla.
Ami a közügyeket illeti, ezen a téren is voltak állásfoglalásai. Egyebek mellett ellenezte a belgrádi büszkeségnapi felvonulás megtartását, és felszólította az illetékeseket, hogy ne tartsák meg azt. Koszovó kapcsán arról beszélt, hogy a Szerb Pravoszláv Egyház csak olyan megegyezést hajlandó elismerni, amelyben Koszovó Szerbia részeként van feltüntetve.
Élete során számos díjat és kitüntetést kapott munkásságáért.
Fotó: Tanjug/AP Photo/Darko Vojinovic, File
Az idén 90 éves Irinej pátriárkát november negyedikén szállították a belgrádi Karaburma katonakórház COVID-részlegére, miután pozitív lett a koronavírus-tesztje. Irinej pátriárka november 1-jén részt vett Amfilohije püspök temetésén Podgoricán, de az orvosok úgy ítélték meg, hogy még korábban megfertőződhetett, mert legközelebbi munkatársai körében már a temetés előtt kimutatták a fertőzést. Esetében a november 4-i tesztelés mutatta ki a kór jelenlétét, miután azonnal kórházba szállították, ahol később súlyosbodott az állapota. Irinej pátriárka a Szerb Pravoszláv Egyház 45. egyházfője.
A háromnapos gyászidőszakról a köztársasági kormány mai ülésén hoztak döntést.
Az új pátriárka megválasztásáig Hrizosztom mitropolita végzi majd az egyházfői teendőket - erről döntött a szerb pravoszláv egyház legfelsőbb testülete, a Szent Püspöki Zsinat. A titkári feladatokat pedig Jovan, šumadijai püspök végzi majd.

3 napos gyászt hirdettek Szerbiában

Ma november 20-a,
péntek van.
Irinej pátriárka a szerb
egyház vezetője volt.
Irinej pátriárka 90 éves volt.
Irinej pátriárka
november 4-én
került be 1 belgrádi
kórházba, mert
koronavírusos beteg volt.
Belgrád Szerbia fővárosa.
Irinej pátriárka halála miatt
3 napos gyászt hirdettek
Szerbiában.
A gyász november 20-tól
november 22-ig tart.
November 22-e
vasárnap lesz.
Irinej pátriárka temetése
vasárnap délelőtt
9 órától lesz
a belgrádi Szent Száva
templomban.
A búcsúztatást
a Pannon RTV élőben
közvetíti.


Megjelent a szerbiai kisérettségi végleges eredménye

Kiderült, hogy az úgynevezett kívánságlista alapján az első körben mely diák hova nyert felvételt.

Az érintettek az adatokba a mojasrednjaskola.gov.rs honlapon tekinthetnek be.

A diákok és a szülők is megtekinthetik a szerbiai kisérettségi végleges eredményeit.

Kisérettségi tesztet írt minden 8. osztályt fejező tanuló.
A kisérettségi teszteken elért pontszámok alapján
juthatnak be a tanulók azokba a középiskolákba
vagy gimnáziumokba, ahova szeretnének.
A tanulóknak kívánságlistán kellett bejelölniük,
hogy melyik középiskolába szeretnének tovább tanulni.
A tanulók már megtekinthetik, hogy
hova nyertek felvételt a kívánságlista alapján.
A tanulók az interneten keresztül tekinthetik meg,
hogy melyik középiskolába jutottak be.
A mojasrednjaskola.gov.rs internetes oldalra
kell kattintani ahhoz, hogy a tanulók megnézzék,
melyik középiskolába fognak tovább tanulni.


Hova és milyen feltételekkel utazhatunk?

Kezdheti tervezgetni a nyaralást! Idén nyáron már egy sor országba elutazhatnak a beoltottak, a betegségen átesettek, és azok, akik végeztetnek PCR-tesztet.

Hogy melyek az utazás feltételei, Aleksandar Seničić, az Utazási Irodák Szerbiai Szövetségének igazgatója mondta el Közügyek című műsorunkban.
Seničić kifejtette, hogy jelen pillanatban, függetlenül a digitális igazolásoktól, minden eddig kapott oltási igazolás, illetve PCR-teszt érvényes. Használhatók, és lehet velük utazni. A kedd óta elérhető digitális igazolás egy olyan dokumentum, amely összefogja az eddigi lépéseinket. Tehát ha valaki már átesett a betegségen, pozitív volt a PCR-tesztje, melyet az e-uprava portálon keresztül kapott meg, majd később beoltatta magát, és igazolást kapott erről, ezen a zöld, digitális igazoláson szerepelni fog. A határokon ez a dokumentum mutatja be a vírushoz köthető múltunkat és jelen állapotunkat. Azok esetében, akik csak beoltatták magukat, ott lesz a vakcina igazolása. Mindenki más esetében, akik esetleg szerológiai, illetve PCR-tesztet végeztettek el, azok az adatok kerülnek be a dokumentumba. Tehát egy dokumentum tartalmazza minden eddig megtett lépésünket, ami a covidhoz köthető. Ez a határátkelőknél jelentősen felgyorsítja a folyamatot, ez volt az ötlet.
Az igazgató arról is beszélt, hogy negatívum az, hogy nincsenek hivatalos, egységes protokollok minden országban. Minden ország saját feltételeket szab, és ez természetesen a szerbiai és más európai országok polgárait is megzavarja.
Felmerült a kettős állampolgársággal rendelkezők helyzete, hogy vannak emberek, akiknek csak magyar útlevelük van, szerb nincs, és hogy ilyen esetben a magyar útlevél adatai érvényesek lesznek-e ebben a dokumentumban, elfogadja-e ezeket az adatokat a program.
Aleksandar Seničić elmondta, hogy ez a program a szerb személyi azonosító számon alapszik. Tehát mindenkinek, akinek van személyi igazolványa vagy egyéb dokumentuma, amely tartalmazza a személyi azonosító számot, elérhető lesz a zöld igazolvány. Mindenekelőtt fontos, hogy regisztráljanak az e-uprava portálon. Az oldalra belépve nagyon egyszerű az eljárás. Beírják a személyi azonosító számukat és az e-mail-címűket, majd megkapják az igazolást elektronikus formában. Kinyomtathatják, ahányszor akarják, őrizhetik a mobiltelefonon, a számítógépen. A határokon az ellenőrzést végzők, ha leolvassák a QR-kódot, hozzáférnek minden eddig említett információhoz. Legyen szó az oltási igazolásról, a negatív PCR-tesztről, vagy egyéb tesztekről, amelyek szintén fontosak az utazó egészségügyi állapotát illetően.
Az Utazási Irodák Szerbiai Szövetségének igazgatója beszélt arról is, hogy hova és milyen feltételekkel utazhatunk most ezekkel a digitális igazolásokkal, és hogy a kínai vakcinát továbbra is megkérdőjelezik-e még sok országban.
Mint mondta, jelen pillanatban Szerbia polgárai esetében a kínai vakcinát csak Ciprus kérdőjelezi meg. Ciprus az egyetlen ország, ahol nem fogadják el a kínai vakcinát. Az volt a magyarázatuk, hogy ha majd az Egészségügyi Világszervezet elfogadja a Sinopharm oltást, akkor ők is felülvizsgálják az álláspontjukat. Néhány nappal ezelőtt ez megtörtént, és várható, hogy Ciprus elfogadja majd a kínai vakcinát is. Az összes többi ország elfogadja a kínait. Elfogadják az összes oltás felvételéről kiállított igazolást. Jelen pillanatban négy országba tudunk utazni bármilyen feltétel, igazolás, teszt nélkül. Ezek Bosznia-Hercegovina, Montenegró, Albánia és Észak-Macedónia. Ez egész nyáron így marad. Egyiptom és Tunézia továbbra sem fogadja el az oltási igazolásokat. Velük folyamatban vannak az egyeztetések, vélhetően május végéig megteremtődnek a feltételek, hogy azokba az országokba is utazhassunk. Megegyezés született Törökországgal, oda is utazhatunk oltási igazolással bármelyik vakcináról is legyen szó, ha megtörtént az újraoltás, és az után is elmúlik 14 nap. A negatív PCR-teszt továbbra is alternatívaként szolgálhat az utazásra azok számára, akik nem oltatták be magukat. Ciprus változtatott a legutóbb a feltételeken, oda is utazhatunk egyelőre minden vakcinával, kivéve a kínait. Természetesen alternatívaként a PCR-teszt is elfogadott. Szlovénia a múlt héten vezetett be újabb szabályokat. Ezek egy kicsit bonyolultabbak, minden vakcina esetében ellenőrizni kell a Szlovén Turisztikai Szervezet weboldalán, vagy a Külügyminisztérium weboldalán itt Szerbiában, ahol egészen jól frissítik az adatokat, mivel azok napról napra változnak.
Korábban megállapodás született Görögországgal, Horvátországgal és Bulgáriával. Ezek az országok minden vakcina esetében elfogadják az oltási igazolást, valamint ezek esetében is alternatíva lehet a PCR-teszt. Horvátország és Bulgária az antigén tesztet is elfogadja, ami olcsóbb és elérhetőbb. Görögország esetében holnap vagy holnapután megnyithatják az Észak-Macedónián keresztül vezető útvonalat, és itt is érvényes lesz az antigén teszt - mondta Aleksandar Seničić.

Letölthető a digitális zöld igazolás

Le lehet tölteni a digitális zöld igazolásokat Szerbiában.

Tegnap május 12-e, szerda volt.
Ez a digitális zöld igazolás
azt mutatja, hogy az ember felvette
mind a 2 adag koronavírus elleni védőoltást.
Ez a digitális zöld igazolás kimutatja,
hogy az ember valamilyen koronavírus-tesztet csináltatott.
Azért digitális a zöld igazolvány,
mert az interneten keresztül lehet igényelni.
A digitális zöld igazolványt nem lehet hamisítani.
Az igazolást az euprava.gov.rs internetes oldalon
lehet kérni az embereknek.
Az oldalra be kell jelentkezni.
A bejelentkezéskor meg kell adni
a személyes adatainkat.
Ilyen személyes adat például
a név, a személyi szám (JMBG), az útlevélszám.


Hímzés, horgolás, kötés, szövés

Mindez hozzátartozik a Palics Magyar Művelődési Egyesület kézimunka csoportjának tevékenységéhez.

Ma először találkozhattak a palicsi Magyar Művelődési Központban. A csoport mintegy húsz tagot számlál. A kézimunkázók egyik célja, hogy minél több fiatal tag is csatlakozzon hozzájuk.
Kuszli Zsuzsanna már gyermekkora óta szívesen kézimunkázik. A csoport tagjaként külön öröm számára, hogy mostantól a palicsi Magyar Művelődési Központban tevékenykedhet a többi taggal együtt. Mint mondja, régóta vártak már egy saját helyre: „Horgolok legtöbbet, függönyöktől kezdve, varrok, kézimunkázom, kalocsai mintákat varrok. A horgolás megy a legjobban. Ez az, amit gyermekkorom óta szeretek csinálni. Örülök neki, hogy Palicson is létrejött ez a mi kis társaságunk, mert tényleg jóban, rosszban együtt vagyunk, és segítjük egymást.”
A kézimunka csoport 2017 óta működik az egyesület keretében. Kosányi Valéria főként hímzéssel foglalkozik, és ő vezeti az ezzel kapcsolatos szakköröket. A csoport kiállításokra is jár. Legközelebb április 18-a és 22-e között mutatják be alkotásaikat az 50. MIRK-en, ami a kézimunkázók, kézművesek és gyűjtők, vagy a képzőművészet valamelyik ágával foglalkozók minősítő találkozója: „A csoportban nemcsak hímeznek, hanem foglalkoznak kötéssel, horgolással, szövéssel is. Tehát kinek mi a kedvence.”
A Palics Magyar Művelődési Egyesület az eddigi munkáját szeretné folytatni az új helyszínen - mondta Csiszár Molnár Anna. Az egyesület elnöke hozzátette, elsőként a kézimunkacsoport jött össze a központban, legközelebb pedig a Szederinda Népdalkör próbál majd az épületben: „Mindenki nagyon boldog, hiszen mindenki erre várt már évek, sőt évtizedek óta. Ilyen szempontból nagyon örülünk. Vannak még olyan technikai kérdések, amiket mindenképp meg kell oldani. Reméljük ennek sem lesz akadálya, hogy megfelelő támogatást kapjunk ahhoz, hogy valóban működni tudjunk, és a feltételeket biztosítani tudjuk a munkához.”
A kézimunkacsoport vár minden új érdeklődőt. Aki szeretne részt venni a foglalkozásokon, annak hétfőn délutánonként van erre lehetősége. A kézimunkázók 17 és 19 óra között hódolnak szenvedélyüknek.

Hímzés, horgolás, kötés és szövés Palicson

Többféle tevékenységet végez a Palics Magyar Művelődési Egyesület kézimunka csoportja.

Ilyen tevékenység például a hímzés,
a horgolás, a kötés és a szövés is.
A Palics Magyar Művelődési Egyesület
kézimunka csoportja tegnap tevékenykedhetett
először a palicsi Magyar Művelődési Központban.
Tegnap február 14-e, hétfő volt.
A kézimunka csoport tagjai szeretnék,
ha minél több fiatal csatlakozna hozzájuk.
A kézimunka csoport 2017 óta működik Palicson.
A kézimunka csoport kiállításokra is jár.
Legközelebb április 18-a és 22-e között
mutatják be alkotásaikat
az 50. alkalommal megszervezett MIRK-en.
A MIRK a kézimunkázók, a kézművesek
és a gyűjtők találkozója.
A palicsi kézimunka csoport vezetőjét
Kosányi Valériának hívják.
Kosányi Valéria elmondta, hogy a csoportban
nemcsak hímeznek, hanem foglalkoznak
kötéssel, horgolással és szövéssel is.
A palicsi kézimunkacsoport vár
minden új érdeklődőt.
Aki szeretne részt venni a foglalkozásokon,
azt hétfőnként délután 5 órától
este 7 óráig várják a kézimunkázók
a palicsi Magyar Művelődési Központba.


Huszadik Tordai Bál Szabadkán

Több mint kétszázan mulattak Szabadkán a 20. Tordai bálon. Az elmúlt évtizedekben sok tordai hagyta el szülőfaluját. Vannak, akik külföldre költöztek, több száz család pedig Szabadkán telepedett le.

A bánátiak azonban összetartóak és évente egyszer saját bált is szerveznek.
Az első Tordai Bál rendezése 1999-ben hagyománykeltő szándékkal történt, és a cél egy olyan esemény létrehozása volt, ahol az elszármazott tordaiak összekovácsolhatják közösségüket.
Kukli László, szervező: „Nemcsak elszármazottak vannak, hanem barátok is Szabadkáról, Topolyáról, Zentáról, Magyarországról, még Ausztriából is jöttek.”
Mezei Zsuzsanna, a Tordaiak Klubja és Újság elnöke azt is elmondta, miért éppen Szabadkán ünnepelnek a tordaiak.
Mezei Zsuzsanna, elnök, Tordaiak Klubja: „Volt itten bánáti bál, ahova elmentek a tordaiak, mert ők is bánátiak, és akkor megszületett az ötlet, hogy nem a bánáti bálba megyünk, hanem mi a saját Tordai Bálunkba, mert annyian eljöttek a hetvenes évek elején, hogy egy kis Torda itt van.”
Jójárt Teréz az évek során a Tordai Bálok közül csak egyet hagyott ki.„Nem változtak a régi időkhöz képest, inkább vidámabbak lettek, és az embereken azt érzem, hogy jobban összekapcsolódnak. Keresik a régi barátokat, a rokonokat, mert volt, hogy én is évekig nem találkoztam rokonnal, hanem a Tordai Bálban.”
A bál kihagyhatatlan eleme a tombola, a legszerencsésebb tordai főnyereménye pedig hagyományszerűen egy bicikli.

Tordai bált szerveztek Szabadkán

Szombat este tartották meg 20. alkalommal a Tordai Bált Szabadkán.

Szombat március 2-a volt.
A bálban több mint 200 személy mulatott.
Az elmúlt években sok tordai lakos hagyta el szülőfaluját.
Vannak, akik külföldre utaztak és több 100 család van,
aki Szabadkán telepedett le.
Torda 1 település Bánátban.
A bánáti származású emberek összetartóak
és minden évben 1-szer megszervezik a Tordai Bált.
A bál célja, hogy a bánáti emberek újra találkozzanak
és együtt jól érezzék magukat.
A Tordai bálba a tordai származású emberek mellett,
Szabadkáról, Topolyáról, Zentáról, Magyarországról,
még Ausztriából is érkeztek szórakozni vágyók.
A bálban minden évben tombolát is sorsolnak ki.
A tombolán különböző ajándékokat lehet nyerni.
A tombola főnyereménye 1 kerékpár volt.


Elkezdődött a kérészek tánca

A természeti jelenség sok embert kicsalogatott a folyópartra Magyarkanizsán. A fő rajzás szombat este vette kezdetét.

A magyarkanizsai tiszavirágzás egyfajta természeti csodának is nevezhető. A kérészek tánca csak néhány napig látható a Tisza folyó egyes szakaszain. Gajdos Bajusz Zolna minden évben kilátogat az eseményre.
„Minden évben nagyon nagy örömmel jövünk le, és itt a cserkészeknél végig követjük, az előrajzástól egészen a végéig. A gyerekeknek is nagy örömet okoz látni ezt a ritka jelenséget.”
A legnagyobb rajzás a Tisza alsó szakaszán van, ugyanis az itt lévő mederben élnek a kérészek. Ezek a rovarok három évig fejlődnek, utána pedig csak pár óráig élnek.
Most az idén pont telihold idején Szent Iván-éjkor, csütörtökön megtörtént az első rajzás, és azóta is rajzik a Tisza és ők a legoptimálisabb, legmegfelelőbb időt várják meg arra, hogy kiteljesedjenek és rovarrá váljanak – mondta stábunknak Sarnyai Csaba, magyarkanizsai horgász.

Magyarkanizsa önkormányzata is fontosnak tartja a ritka természeti jelenséget, mivel turisztikai szempontból is sokat jelent a városnak – emelte ki Újvári Zsombor, Magyarkanizsa turisztikával és tájékoztatással megbízott tanácstagja.
„Nagyon sok önkormányzat csak álmodozhat arról, hogy legyen neki egy saját természeti jelensége. Nekünk kanizsaiaknak ez a tiszavirágzás egy adott dolog, mert ahogy elmondták, nagyon régóta a Tisza-medréből a kérészek bújnak ki és mi mint önkormányzat annyit tudunk csinálni, hogy ennek a dolognak hírét visszük a nagyvilágba és várjuk azokat az embereket, akik ezt meg szeretnék csodálni.”
Mindazok, akik kedvet kaptak az egyedi természeti jelenség megtekintésére, még egy-két napig ezt megtehetik. Legközelebb ugyanis már csak jövőre láthatjuk a kérészék násztáncát.

Elkezdődött a kérészek tánca

Elkezdődött a kérészek tánca a Tisza-folyó különböző részein, Magyarkanizsán.

Magyarkanizsa 1 város és község Vajdaságban.
A kérész 1 szárnyas rovarfajta.
Azért mondjuk, hogy elkezdődött a kérészek tánca,
mert pár napig több millió kérész repked
a Tisza-folyó felett.
Ez úgy néz ki, mintha a kérészek táncolnának
a folyó felett.
Ez miatt úgy is szokták mondani,
hogy elkezdődött a tiszavirágzás.
Sok embert érdekli ez a szép és különleges látvány.
Sok ember látni akarja a Tisza-folyó felett repkedő
kérészek táncát.
A legtöbb kérész szombat este repkedett
a Tisza-folyó felett.
Szombat június 26-a volt.
A kérészek 3 évig fejlődnek a folyó mélyében,
utána pedig csak pár óráig élnek repkedve a folyó felett.
Magyarkanizsa városa várja az érdeklődőket,
akik látni akarják ezt a természeti csodát.
A tiszavirágzás még 1 vagy 2 napig tart,
ezért érdemes ellátogatni Magyarkanizsára,
a Tisza-folyó partjára.
Ma június 28-a, hétfő van.
Legközelebb csak jövőre láthatjuk újra
a kérészek násztáncát.
A jövő év 2022 lesz.


Brasnyó és Zeci a magyarkanizsai Vadásznapon

Vadásztechnikák, kutyák, vadászsólymok, fegyverek és finom falatok - a Pannon Reggeli csapata ellátogat a 3. magyarkanizsai Vadásznapra.

Zvekán Péter és Brasnyó Zoltán várja a hallgatókat a magyarkanizsai strandon, valamint élőben, a 91.5-ön. A Pannon Rádió két műsorvezetője női vadászokkal, a főzőverseny győzteseivel és sok más érdekességgel várja a hallgatókat és a Vadásznap közönségét, 14-től 16 óráig.

A Pannon Reggeli csapata ellátogat a 3. magyarkanizsai Vadásznapra.

Ma 3. alkalommal tartják meg
Magyarkanizsán a Vadásznapot.
Ma augusztus 28-a, szombat van.
Magyarkanizsa 1 város és község Vajdaságban.
Ma délután 2 órától délután 4 óráig
Zvekán Péter és Brasnyó Zoltán várja a hallgatókat
a magyarkanizsai strandon.
A Pannon Rádióban élőben is lehet hallgatni a műsort a 91,5-ön.
A Pannon Rádió 2 műsorvezetője
beszélgetni fog női vadászokkal
és a főzőverseny győzteseivel is.
Zeci és Brasnyó beszélgetni fog vadásztechnikákról,
vadászkutyákról, fegyverekről és finom ételekről is
a magyarkanizsai Vadásznapon.
A Pannon Rádió 2 műsorvezetője
délután 2 órától délután 4 óráig szeretettel várja
a hallgatókat és a Vadásznap közönségét.


Elűzték a telet Horgoson

Szórakoztató játékokkal, bábszínházzal, kiszebáb-égetéssel és táncházzal várta a jelmezbe bújt falusiakat a helyi Művelődési Ház.

Királylányok, szuperhősök, egyenruhások - Horgos apraja-nagyja jelmezbe bújt, hogy elűzze a telet kedd délután. A Művelődési Ház színházterme teljesen megtelt helyiekkel, akik színesebbnél színesebb jelmezt öltöttek magukra.
Molnár Máté, Horgos: „Bendegúznak öltöztem, és azért ezt választottam, mert szerintem nagyon vicces film.”
Valkovics Lara, Horgos: „Billie Eilish-nak, a kedvenc énekesemnek öltöztem be, balerinának is és még cicának is.”
A programot az adai Jancsi Bohóc Bábszínház Egyesület előadása nyitotta meg, ezt követően pedig kézműves foglalkozásokon és szórakoztató játékokon vehettek részt a gyerekek. Az igazi farsangi kavalkád csak ezután kezdődött, hangos kiabálással, a Kamrás Együttes kíséretében űzték el a telet.
Szécsi Zsolt, művészeti vezető, Bartók Béla Művelődési Egyesület, Horgos: „Mi maskarában nagy hanggal, kolompóval, csörömpölve itt Horgos falu központjában vonultunk, hogy elriasszuk a hideget, és most már kezdődjön az újraszületés és a tavasz köszöntsön be hozzák, és jelképesen a telet még el is égettük, ezt jó nagy hangazavarral és különféle mondókákkal.”
Horgoson nagy hagyománya van a farsangnak, amiben kicsik és nagyok egyaránt részt vesznek.
Sós Nóra, programkoordinátor, Művelődési Ház, Horgos: „Fontosnak tartjuk a hagyományainkat éltetni, és valóban már régmúltra tekintünk vissza, hiszen hagyományainak még Kiss Iván Anna tanárnő kezdeményezte, és próbáljuk évről-évre újjá éleszteni.”
Miután a helyiek elűzték a telet, sor került a farsangi fánkra is. Az esemény a Bartók Béla Magyar Művelődési Egyesület táncházával zárult.

Elűzték a telet Horgoson

Kedd délután farsangi mulatságot szerveztek Horgoson.

Kedd február 15-e, tegnap volt.
A farsangi mulatságon szórakoztató játékok,
bábszínház, táncház, kézműves foglalkozás
és kiszebáb-égetés várta a kicsiket és nagyokat.
A kiszebáb szénából és szalmából készített emberalak.
Az emberek a kiszebábot felöltöztetik,
és hangos énekkel, zajjal űzik el a telet.
A horgosi lakosok a farsangi mulatság alkalmából
különböző jelmezbe öltöztek tegnap délután.
A farsangi mulatságot a horgosi
Művelődési Ház színháztermében tartották meg.
A színházterem teljesen megtelt
jelmezbe öltözött gyerekekkel és felnőttekkel.
Az érdekes programok után, a horgosi lakosok
a település központjába vonultak,
ahol énekkel, csörömpöléssel
és kiszebáb-égetéssel űzték el a telet.
A tél elűzése és a tavasz köszöntése után
a lakosok farsangi fánkot ettek.
A farsangi mulatság
a Bartók Béla Magyar Művelődési Egyesület
táncházával zárult.


Cseréld a papírhulladékot virágra

10 kilogramm papírhulladék után virágpalántával, 60 kilogramm után pedig facsemetével térhetünk haza.

A Környezetvédelmi Mérnökök Egyesületének szervezésében az újrahasznosítási akció keretében papírt válthatunk palántára péntektől szombatig Újvidéken a SPENS előtt. A környezetvédelmi standnál az érdeklődők bővebb információt kaphatnak az újrahasznosítás folyamatáról, a klímaváltozásról, valamint arról is, hogy milyen módon csökkenthetik ökológiai lábnyomukat. A múlt héten több mint 1,2 tonna papírt gyűjtöttek össze.

Cseréld a papírhulladékot virágra

Újrahasznosítási akciót tartanak pénteken és szombaton Újvidéken.

Péntek szeptember 16-a lesz.
Szombat szeptember 17-e lesz.
Az újrahasznosítási akcióban, 10 kilogramm
papírhulladék után virágpalántát
adnak a szervezők.
Az újrahasznosítási akcióban 60 kilogramm
papírhulladék után facsemetét
adnak a szervezők.
Az újrahasznosítási akciót Újvidéken
a SPENS előtt tartják meg.
Az újrahasznosítási akció célja,
hogy felhívják az emberek figyelmét
a környezetvédelem fontosságára.
Pénteken és szombaton ki lesz állítva
1 környezetvédelmi stand az újvidéki
SPENS előtt.
A stand 1 asztal vagy 1 pult is lehet,
ahol információkat kaphatnak az emberek.
A környezetvédelmi standnál az érdeklődők
még több információt kaphatnak
például az újrahasznosítás folyamatáról,
a klímaváltozásról
és más környezetvédelmi dolgokról.


Koncertsorozat kezdődött Palicson, a Zenepavilonban. Az esemény egész nyáron zajlik majd, és a tervek szerint Palics régi fényét adja majd vissza. A megnyitón elhangzott, a cél a tópartra látogató helybeliek és turisták szórakoztatása.

Nyári koncertsorozat a Zenepavilonban a palicsi sétányon. Ez a címe annak a koncertsorozatnak, amelynek keretében augusztus végéig minden szombaton 18 órától, este 8-ig lesznek különböző stílusú koncertek - mondta Dencs Valéria. A Park Palics Kft. megbízott igazgatója hozzátette: ezekkel a zenei eseményekkel próbálják meg feldobni a palicsi sétány hangulatát. A célközönség változatos, a gyerekektől az idősebb korosztályig. Főképp régi slágerek kerülnek műsorra, de gyermekprogramokat is szerveznek.
Dencs Valéria, megbízott igazgató, Park Palics Kft.: „Az idevárt vendégek listája, skálája a legszéleskörűbb kell, hogy legyen, szívesen látjuk a szabadkaiakat, a helybélieket, és természetesen a belgrádi, vagy a távolabbról érkező turistákat is.”
Nagyon sokan, nagyon sokat dolgoznak azon, hogy visszahozzuk Palics régi fényét - mondta a koncertsorozat megnyitóján dr. Pásztor Bálint, a szabadkai VKT elnöke: „A Zenepavilon ugyanakkor épült ki, amikor a Vigadó, a Víztorony, a női fürdőnek az épülete, és a Városháza. A legkisebb szecessziós épületünk. Száz évvel ezelőtt az akkori városvezetők szerződést kötöttek a városi zenekarral annak érdekében, hogy az úri közönség zeneszóra sétáljon itt Palicson. Úgy gondolom, ez egy nagyon szép hagyomány, amelyet felélesztettünk, ráadásul úgy, hogy a Park Palics Kft. fölhívta a zenekarok, a művészek figyelmét erre a lehetőségre.”
Sokan jelentkeztek, és ezek a zenekarok ingyen vállalták a fellépést szombat esténként. Ennek köszönhetően újra rendeltetésszerűen használják a palicsi Zenepavilont - tette hozzá dr. Pásztor Bálint. A nyári koncertsorozat első fellépője a Gordanov Blues Ghetto volt.

Nyári koncertsorozat Palicson

Nyári koncertsorozat kezdődött Palicson, a Zenepavilonban.

A Zenepavilon a palicsi parkban található.
Vasárnap volt a nyári koncertsorozat megnyitója.
Vasárnap június 20-a, tegnap volt.
A koncertsorozat egész nyáron zajlik majd.
A nyári koncertsorozat célja, hogy a tópartra látogató
turistákat és a helybéli lakosokat szórakoztassa.
A nyári koncertsorozat a tervek szerint
augusztus végéig tart majd.
Minden szombaton délután 6 órától
este 8 óráig lesznek koncertek a palicsi Zenepavilonban.
Különböző zenei stílusú koncertek
lesznek szervezve augusztus végéig minden szombaton
Palicson, a Zenepavilonban.
A nyári koncertsorozatok idején gyermekprogramok is
lesznek szervezve Palicson.
A nyári koncertsorozatra sok együttes jelentkezett.
Az együttesek ingyen lépnek fel
a nyári koncertsorozaton Palicson, a Zenepavilonban.
Tegnap a nyári koncertsorozat első fellépője
a Gordanov Blues Ghetto volt.


Már töltődnek a kolbászok a turiai fesztiválra

A kolbászkedvelők örömére még csak egy hét és elkezdődik a hagyományos Turiai Kolbászfesztivál. A negyvenéves múlttal rendelkező esemény csalogató és népszerűsítő bemutatóját Újvidéken, a Halpiacon tartották meg.

Szaftjában sült, frissen készített, ízletes kolbász reggelire és egy napsütéses szabadnap. Kell-e ennél jobb párosítás? Sokan álltak sorba az újvidéki Halpiacon felállított lacikonyhák előtt a turiai ínyencségért.„ Imádom az ilyen rendezvényeket, igen, összesereglik a nép, és finom dolgokat állítanak ilyenkor ki.
- Rendszeresen vásárolja a turiai kolbászt?
- Amikor itt vannak, rendszeresen.”
Minőségi hús, szalonna, só, bors, fokhagyma, pirospaprika - a kolbász összetevőit már szinte mindenki ismeri, azonban mégis majdnem mindegyik kolbász más-más ízű. A turiai nyers kolbászért 900 dinárt, a szárazért pedig 1200 dinárt kértek az eladók.„ Elmentem Turiába is, de minden évben, amikor itt vendégszerepelnek, veszek egy-két pár kolbászt megkóstolni, és jók. Sőt, több szokott itt lenni, mint Turiában, ott minden kapható, de kevesebb a kolbász, magán a kolbászfesztiválon.
- Az árak elfogadhatóak?
- Ahhoz képest, hogy milyenek most, elfogadhatóak.”
A február 23-tól 25-ig tartó eseményen több mint 100 szerbiai kiállító kínálja majd sertéshúsból készített portékáját. A kolbászkészítő versenyre pedig eddig több mint 20 csapat jelentkezett, itthoniak és külföldiek egyaránt.
Željko Popić, a Kobasicijada Egyesület elnöke: „Szerbia 2023-as év legjobb rendezvényének címét érdemeltük ki tavaly. Kiérdemeltük a Legjobb Vajdaságból elismerést. 2013-ban bejutottunk a Guinness Rekordok Könyvébe. Ez, ami az egyesület bemutatását illeti. Mint mondtam, a verseny 23-án 14 órakor kezdődik, és estig tart majd a buli, a fesztivál, ki ahogy nevezi. 24-én lesz a hivatalos megnyitó, és a hosszú kolbász.”
Idén a 40 éves évforduló alkalmából 2040 méter hosszú kolbászt készítenek majd el. Ugyanaznap este pedig Haris Džinović koncertezik Turia központjában.

Hamarosan Turiai Kolbászfesztivál

Jövő pénteken kezdődik a híres Turiai Kolbászfesztivál.

Jövő péntek február 23-a lesz.
A Turiai Kolbászfesztivált már 40 éve szervezik meg.
A kolbászfesztivál február 23-tól 25-ig tart.
Az eseményen több mint 100 szerbiai kiállító kínálja majd
sertéshúsból készített termékét.
A kolbászkészítő versenyre eddig több mint 20 csapat jelentkezett.
A verseny február 23-án délután 2 órakor kezdődik, és estig tart.
Szerbiai és külföldi csapatok is jelentkeztek
a jövő heti kolbászkészítő versenyre.
Február 24-én, szombaton lesz a hivatalos megnyitó,
Szombaton a 40 éves évforduló alkalmából
2040 méter hosszú kolbászt készítenek majd el.
Szombat este Haris Džinović énekes koncertezik Turia központjában.
A kolbászfesztivál népszerűsítő bemutatóját
tegnap Újvidéken, a Halpiacon tartották meg.
Tegnap február 16-a, péntek volt.
Sokan látogattak el a tegnapi kolbászfesztivál bemutatójára.
A turiai nyers kolbászért 900 dinárt,
a száraz kolbászért 1200 dinárt kellett fizetni a vevőknek.
A Turiai Kolbászfesztivál 2023-ban Szerbia legjobb
rendezvénye címét nyerte el.


Tartsanak a Pannon tévével, rádióval és az SZMR-rel az ünnepek alatt is!

Téli műsorrács szerint sugározza mától műsorait a Pannon Televízió és a Szabadkai Magyar Rádió. A Pannon Rádió téli műsorrendje viszont egy héttel később kezdődik.

Az elkövetkező egy hónapban sok koncertfelvétellel, filmekkel, ünnepi különkiadásokkal várjuk nézőinket. Több műsorunk, például a Közügyek, a Pannon Gazda, vagy jövő héttől a Sporthétfő szünetre vonul, hogy aztán újult erővel térjenek vissza január közepétől. Ugyanakkor további közkedvelt műsoraink az ünnepi időszakban is futnak tovább: Híradóval továbbra is napi kétszer jelentkezünk, de folyamatosan robog tovább interjúműsorunk, a Szubjektív, de a Közel-kép is. A Dél-Bánát ízei szintén friss adásokkal jelentkezik, legközelebb, szerdán például egy ínycsiklandó karácsonyi menüt főzött Teri néni és Karolina. Lesz karácsonykor miseközvetítésünk Magyarkanizsáról, újévkor pedig évértékelő Pannon Reggeli módra. Egy szó, mint száz, téli rács ide vagy oda, a Pannon Televízióban az elkövetkező egy hónapban sem áll meg az élet. Tartsanak velünk az ünnepi időszakban is!
A Pannon Rádió téli műsorrendje egy héttel később, karácsony másnapján, azaz december 26-tól kezdődik és január 16-ig tart. A Reggeli csapata ebben a három hétben megérdemelt pihenőjét tölti, illetve Boros Alen műsora, a Csillaghullás helyett a Best of Csillaghullás hallható majd 16 és 20 óra között, amelyben a hallgatók által legtöbbet kért dalok szólnak a 2022-es esztendőből. Szünetre megy Kókai Mónika életmód-magazinja a FittZóna, valamint Szlacki Csilla elektronikus zenei műsora, a Csendháborítás is. Tematikus zenei műsoraink, a Rock night, a Non-Stop-Hip-Hop és a Vissza a 80-as évekbe továbbra is hallható lesz a 91.5-ön, valamint napközbeni informatív műsorunk, a Pannon Presszó korábban, 8 órakor kezdődik és 14 óráig szól majd. A háromhetes téli műsorrend idején is hallható lesz a Poplista, a Rock Idill, a Harmadik félidő és a Világsztárok estéje is.
A Szabadkai Magyar Rádióban is életbe lépett a téli műsorséma, amely egészen január 16-ig tart. Az ünnepi időszakban értékes ajándékok találnak gazdára a 107,1 MHz-en. Ebben az időszakban a Napindító reggel hét órától várja a hallgatókat. A Mozaik pedig a megszokott kezdéssel, tíz órától vár mindenkit, ám egy órával korábban, tizenöt órakor köszönnek el a szerkesztők. A Körhinta műsorvezetői szünetre mennek, ám szerdán Kiss János, azaz Manó a szokásos időben várja a zenei kéréseket. Ahogy szombatonként is. Kivétel a 24-e, hiszen akkor ünnepi kavalkáddal készül az SZMR csapata. A Kívánságműsorban pedig Búzás Zsuzsanna, december 25-e kivételével - ahol szintén ünnepi tartalmakkal készülnek a kollégák - minden vasárnap számít a figyelmükre. Az olyan népszerű műsoraink pedig mint a Muzsikál a Mozi Orosz Ildikóval vagy az Aranyalbum, a szokásos időben várja a hallgatókat: szombatonként 13 és vasárnap 20 órától.

Téli műsorrend kezdődött a Pannon Televízióban és az SZMR-ben

Téli műsorrend kezdődik mától a Pannon Televízióban és az SZMR-ben.

Ma december 19-e, hétfő van.
Az SZMR a Szabadkai Magyar Rádió rövidítése.
A Pannon Rádió téli műsorrendje
1 héttel később kezdődik.
Decemberben és januárban sok koncertfelvétellel,
filmekkel, ünnepi különkiadásokkal
várja a nézőket a Pannon Televízió.
A téli műsorrend idején szünetel
a Közügyek, a Pannon Gazda
és a Sport Hétfő műsora is.
Ezek a műsorok január közepétől
lesznek újra láthatóak a Pannon Televízióban.
A karácsonyi időszakban ünnepi műsorok is
várják majd a nézőket.
Lesz például karácsonykor miseközvetítés,
újévkor pedig évértékelő műsor
a Pannon Reggelisek csapatával.

A Pannon Rádió téli műsorrendje
december 26-tól kezdődik és január 16-ig tart.
Ez idő alatt szünetel a Pannon Reggeli,
a Csillaghullás, a FittZóna
és a Csendháborítás című műsor is.
A téli műsorrend idején továbbra is
hallható lesz a Pannon Presszó
reggel 8 órától délután 2 óráig.
A téli műsorrend idején is várja a hallgatókat
a Poplista, a Rock Idill, a Harmadik félidő
és a Világsztárok estéje című műsor.

Mától a Szabadkai Magyar Rádióban is
téli műsorrend kezdődött
ami január 16-ig tart.
Az ünnepi időszakban értékes
nyereményjátékok várják majd a hallgatókat.
A téli műsorrend idején szünetel a Körhinta műsora.
A Szabadkai Magyar Rádió csapata is
ünnepi műsorral készül a hallgatóknak karácsonykor.


Ezrek töltik Palicson a hétvégét

Nagy a tömeg Palicson, bár nincs szervezett majális, ezrek töltik itt a hétvégét. Tavaly a koronavírus-járvány miatt üres volt a sétány és a park, idén viszont újra megtelt emberekkel a fürdőváros.

A hagyományos nagyszabású majálisi vásár és vidámpark idén elmaradt, szuveníreket, fagyit és kürtőskalácsot viszont vásárolhatnak a látogatók. A szokásos nagy vidámpark helyett, most két kisebb várja az érdeklődőket. Az állatkert hosszabbított nyitvatartással működik, egészen este 8-ig. A szervezett programok ugyan elmaradtak, de ez a hangulatot nem befolyásolta.
Kürtőskalács, éttermek, állatkert és vidámpark. Ezek várják a Palicsra látogatókat majáliskor.
A járványügyi helyzetre való tekintettel idén szerényebb körülmények között szervezték meg a palicsi majálist. Ennek ellenére azonban már a délelőtti órákban nagyon sokan látogattak ki a Palicsi-tóhoz.
Játszótéren hintázó gyerekek. Piknikező családok, sétáló párok. Sokan töltötték a majálist a Palicsi-tó partján.
Soós János, kürtőskalács-készítő: „Az idén, hála Istennek, akkora rendezvény nincs, mint az előző években, dehát mégis történik valami, úgylátom eléggé szépen szaporodnak az emberek, jönnek, remélem, hogy tudunk dolgozni az idén egy keveset.”
A szokásos nagy vidámpark helyett, most két kisebb van, ahol a gyerekeket egy kis hullámvasút és körhinta várja, de akár dodzsemezni is lehet. Néhányan négykerekű biciklivel járták körbe a parkot, de vízibiciklit is bérelhetünk. Akik a tavat szeretnék körbejárni, ők sétahajóval tehetik ezt meg vagy gyalog.
Vajdaság egész területéről érkeztek turisták Palicsra. Egyesek a családdal, mások barátokkal jöttek el kikapcsolódni a szombat délelőtti napos időben.
Micsiz Krisztina, Szaján: „Szeretünk itten, minden van, szeretünk ide eljönni, sétálni, szeretjük ezt a lunaparkot, Palicsot.
Bede Zsanett, Kishegyes: „Most, a délelőtt folyamán kijöttünk ide, a Palicsi-tóra, egy kicsit a barátainkkal. Aztán délután majd otthon fogunk sütkérezni, erre-arra. Este pedig egy kisebb bulival majd zárjuk a napot.”
Palics vasárnap is várja a majálisozókat.

Nagyon sok ember látogat a hétvégén Palicsra

Több ezer ember látogatott ki tegnap Palicsra.

Tegnap május 1-je, szombat volt.
A koronavírus-járvány miatt elmaradtak
a szokásos május elsejei programok Palicson.
Mégis nagyon sok ember ment el
a Palicsi parkba sétálni, kirándulni.
Tavaly ilyenkor teljesen üres volt Palics
a koronavírus-járvány miatt.
Tavaly 2020 volt.
Idén a szokásos palicsi vidámpark
és a majálisi vásár elmaradt.
Ajándékokat, fagyit, kürtöskalácsot vásárolhattak
a Palicsra látogatók.
Idén 2021 van.
A palicsi állatkert hosszabbított nyitvatartással
várja a látogatókat a hosszú hétvégén.
Az állatkert reggel 8 órától este 8 óráig
dolgozik a hosszú hétvégén.
Szerbiában idén a május 1-jei ünnepség
egybe esett az ortodox húsvéttal.
Ez miatt 5 napos munkaszüneti nap van
az országban.
Palicson a hosszú hétvége idején is
sok ember megy el kávézóba vagy étterembe.
A kávézók és az éttermek csak a kerthelyiségükben
fogadhatják a vendégeket a koronavírus-járvány miatt.
Tegnap Vajdaság egész területéről
érkeztek kirándulók Palicsra.
Tegnap május 1-je, szombat van.
Palics ma is várja a majálisozókat.
Ma május 2-a, vasárnap van.


Reggelizzünk a Pannon Rádióval!

Hétfőtől visszatér Vajdaság leghallgatottabb magyar nyelvű reggeli műsora, a Pannon Reggeli, a 91,5 MHz-re.

A műsor szokás szerint hétköznaponként reggel 6 és 10 között hallható. A négy műsorvezető ezúttal egy izgalmas nyereményjátékkal várja a hallgatókat, Vajdaság legvidámabb munkahelyi csapatát keresik. A győztesek tárgyjutalmat kapnak, emellett szerepelhetnek is a Pannon Reggeli műsorában. A hosszabb szünetet követő első napon, holnap Brasnyó Zoltán és Zvekán Péter számít a figyelmükre, de a hét további részében természetesen halható lesz Molnár Lajkó Anett és Sánta Zoltán is.

Hétfőtől újra Pannon Reggeli

Hétfőtől újra a Pannon Reggeli műsorával kezdhetjük a napunkat.

Hétfő január 18-a,
holnap lesz.
Vajdaság legnépszerűbb
magyar nyelvű reggeli
műsora a Pannon Reggeli.
A koronavírus-járvány
miatt december elejétől
szüneten volt
a Pannon Reggeli műsora.
A Pannon Reggeli
minden hétköznap
reggel 6 órától
délelőtt 10 óráig tart.
A Pannon Reggeli
műsorvezetői már
nagyon várják
a hétfői kezdést.
A Pannon Reggeli
műsorvezetői elmondták,
hogy nagyon érdekes
és izgalmas
témákkal várják
a hallgatókat.
A Pannon Reggeli
műsorvezetői:
Molnár Lajkó Anett,
Brasnyó Zoltán,
Sánta Zoltán
és Zvekán Péter.
A Pannon Reggeli
műsorvezetői elárulták,
hogy már hétfőn
nyereményjátékkal
indítják a műsort.
A nyereményjátékban
Vajdaság legvidámabb
munkahelyi csapatát
keresik.
A győztesek tárgyjutalmat
kapnak.
A győztes csapat
szerepelhet majd
a Pannon Reggeli műsorában is.
Hallgassa Ön is
a Pannon Reggelit
a 91,5-ön!


Ma is extrém lesz az UV-sugárzás

8,3-as, extrém UV-B-sugárzás várható - közölte a magyar Országos Meteorológiai Szolgálat. Ilyenkor normál bőrtípusnál már 15-20 perc napon tartózkodás esetén is bőrpír keletkezhet.

Azt kérik, hogy mindenki fokozottan védekezzen a napsugárzás által okozott leégés ellen. Napközben 11 és 15 óra között kerülni kell a napozást, és vállat takaró póló, szalmakalap, valamint fényvédő krém használata mindenképpen javasolt. Az előrejelzés szerint a legalacsonyabb hőmérséklet általában 14-20 Celsius-fok között alakul, a legmagasabb pedig 26-30 fok között valószínű.

Ma is nagyon erős lesz az UV-sugárzás

Ma is nagyon erős lesz a nap UV-sugárzása térségünkben.

Ma július 4-e,
szombat van.
Az UV-sugárzás
a nap erős sugarait jelenti.
Amikor nagyon erős
az UV-sugárzás azt mondjuk,
hogy extrém UV-sugárzás van.
Az extrém UV-sugárzáskor
annyira erős a napsugárzás,
hogy 15 vagy 20 perc alatt is
le tud égni az ember bőre a napon.
Amikor leég az ember bőre
a napon, akkor pirosas színű lesz,
és égető érzése van az embernek.
Amikor extrém UV-sugárzás van,
akkor napközben 11 óra
és délután 3 óra között
nem kell napozni.
Ebben az időben fontos
a vállakat takaró póló,
a szalmakalap és
a fényvédő krém használata.
A meleg nyári napokon is
fontos, hogy elég vizet
igyon az ember.
Ma a délutáni órákban
26 és 30 fok között
várható a hőmérséklet.


Közlekedjünk óvatosan a megélénkült forgalomban!

Jelentősen megélénkült a forgalom a szerbiai közutakon az ötnapos hosszú hétvége miatt.

A Szerbiai Autó-Motoros Szövetség tájékoztatása szerint torlódások várhatók a nagyvárosokból kivezető utakon, illetve az autópályákon a fizetőkapuknál. A határátkelőkön is megnő a várakozási idő. Óvatos közlekedésre intenek a megnövekedett forgalom miatt, illetve mivel több regionális utat is javítanak.

Fontos az óvatos közlekedés az ünnepek idején

Az 5 napos állami ünnep miatt még több autó lehet a szerbiai utakon.

Szerbiában idén egybe esnek a május 1-jei
ünnepnapok a pravoszláv húsvéttal.
Ez miatt van 5 napos munkaszüneti nap
az országban.
A munkaszüneti napokon sok ember
autóval megy utazni, kirándulni.
Ezért még több jármű lesz a forgalomban.
Jármű például az autó, a motor, a teherautó.
Fontos, hogy az ünnepek idején is
óvatosan vezessenek a sofőrök az utakon.
Az óvatos vezetés figyelmes vezetést jelent.
A határátkelőkön is sok az autó.
Ez miatt több időt kell várakozni
a határátkelőkön is.
Fontos betartani a sebességkorlátozást
az ünnepek idején is.


„Ha mögmondtam, hát mögmondtam!" - Rózsa Sándor Fesztivál Hajdújáráson

Új helyszínen, de a már megszokott tartalmas programokkal várta a látogatókat a VI. Rózsa Sándor Fesztivál Hajdújáráson.

Júliusban van a híres alföldi betyár, Rózsa Sándor születésének évfordulója. Hajdújáráson immár hatodik alkalommal fesztivál keretében emlékeznek meg erről az eseményről.
A Rózsa Sándorról való megemlékezés nem véletlen, hiszen a legendás betyár Szeged, Kecskemét és Szabadka környékének tanyavilágában tevékenykedett. Gyakori vendége volt az itteni csárdáknak. A Ludasi-tavon lévő náddal benőtt sziget pedig számos búvóhelyének egyike volt.
Nem véletlen az sem, hogy a főzőversenyen birka főtt a bográcsban.
Ments András, zsűritag, Vajdasági Fehérasztal Lovagrend: „A betyáréletnek az egyik fontos étele, és ugye Rózsa Sándor ezen a területen tevékenykedett. Volt olyan csárda, ahová rendszeresen ellátogatott és alapvetően a főétel akkor már a birkapörkölt volt.”
A fesztiválnak már hagyománya van, amelyre külföldről is visszajárnak nem csak a felnőttek, hanem a gyermekek is.
Tonković Marko, Ausztria: „Tetszik, hogy minden jó dolog van, amit bírnak a gyerekek csinálni, a programok, hogy sokat főznek, finomakat.”
A eseménynek a Ludasi-tó partja, a Zöld központ adott otthont.
Sövény Rudolf, szervező, Rózsa Sándor fesztivál, Hajdújárás: „Idén új helyszínen, mivel az előző helyszínt úgy gondolom, hogy már nagy mértékben kinőttük. Szerencsére az évek folyamán egyre több és több ember jött és ennek köszönhetően arra a döntésre jutottunk, hogy helyszínt változtatunk. Itt nagyobb helyünk van, jobban elférünk.”
Kern Imre, Szabadka alpolgármestere nyitotta meg a rendezvényt, aki kiemelte, hogy manapság is vannak utódai az alföldi betyárnak. „Ma is vannak utódai Rózsa Sándornak, akik küzdenek a közösségért, és ezért minden elismerésem. Akik a mikroközösségért küzdenek, illetve azokért, akik a délvidéki magyar közösségért küzdenek.”
Az ünnepségre Magyarországról is érkeztek vendégek, akik nem jöttek üres kézzel. A Ludasi-tó partján, a korábbi években felállított és időközben megrongálódott Rózsa Sándor-tábla helyett ajándékoztak egy újat.

Rózsa Sándor Fesztivált tartottak Hajdújáráson

Vasárnap 6. alkalommal szervezték meg Hajdújáráson a Rózsa Sándor Fesztivált.

Tegnap július 17-e, vasárnap volt.
Új helyszínen, de a már megszokott
érdekes és szórakoztató programokkal várta
a látogatókat a 6. Rózsa Sándor Fesztivál Hajdújáráson.
Idén az eseményt a Ludasi-tó partján,
a Zöld központ helyén szervezték meg.
Rózsa Sándor 1 híres magyar betyár volt.
Rózsa Sándor születésének az évfordulója
júliusban van.
A fesztiválon Rózsa Sándor betyárról
emlékeznek meg.
Rózsa Sándor Szeged, Kecskemét
és Szabadka környékének tanyavilágában tevékenykedett.
Rózsa Sándor gyakran vendégeskedett
a helyi csárdákban.
A Ludasi-tavon 1 elrejtett szigete is volt
Rózsa Sándornak.
A 6. Rózsa Sándor Fesztiválon
birkából készült főzőversenyt is tartottak.
A fesztiválra minden évben egyre több
ember látogat ki külföldről is.
Az eseményre Magyarországról is érkeztek vendégek.
A magyarországi vendégek ajándékkal
érkeztek a Rózsa Sándor Fesztiválra.
A Ludasi-tó partján, a korábbi években
felállított és megrongálódott
Rózsa Sándor-tábla helyett
1 új táblát ajándékoztak Hajdújárásnak.


Gondold újra Magyarkanizsa főterét!

Gondold újra! címmel rajzpályázatot hirdetett a magyarkanizsai önkormányzat, melynek témája Magyarkanizsa Fő tere. Óvodás és kisiskolás gyermekek bármilyen technikával készült rajzait várják.

Az alkotásokat a Cnesába vagy a Dobó Tihamér Képtárban lehet leadni június végéig. A szervezők a pályázattal egy közvélemény-kutatást szeretnének elvégezni, amelyben arra keresik a választ, hogy a polgárok hogyan és milyen elemekkel képzelnék el Magyarkanizsa Fő terét a jövőben.

Gondold újra Magyarkanizsa főterét!

Gondold újra! címmel rajzpályázatot hirdetett Magyarkanizsa községe.

A rajzpályázat témája Magyarkanizsa Fő tere.
Magyarkanizsa 1 város és község Vajdaságban.
A rajzpályázatra óvodás és kisiskolás
gyermekek rajzait várják.
A rajzok bármilyen technikával készülhetnek.
Ez azt jelenti, hogy a rajzok készülhetnek
például színes ceruzákkal, vízi színessel,
temperával vagy bármi más technikával.
A rajzokat a Cnesában vagy a Dobó Tihamér
Képtárban lehet leadni június végéig.
A szervezők célja a rajzpályázattal az, hogy
meglássák, hogy a gyerekek hogyan látnák
a jövőben Magyarkanizsa Fő terét.


Nyárhangoló sárkányhajóverseny Palicson - mi is eveztünk

Az eseményen összesen tíz csapat képviseltette magát.

Sárkányhajóversenyt tartottak vasárnap Palicson a Nyárhangoló Fesztivál keretében. A versenyt az nyerte, aki a legrövidebb idő alatt ért célba.
A sárkányhajó jellegzetessége az elöl elhelyezkedő sárkányfej, hátul pedig a sárkányfarok. A vasárnapi versenyre a Szegedi Sárkányhajó Egyesület biztosította a hajókat. Gyermán Andrea, marketing szakreferens, VM4K, Szabadka: „Szegedről érkeztek a sárkányhajók. Minimum tíz létszámú csapatok jelentkezését vártuk, a maximum pedig a húsz létszám volt. Tíz csapat nevezett: Szabadkáról, Bezdánból, Bácsfeketehegyről, Csóka község. A táv az 200 méter.”
Elsőként a Prospisok és a Zsebsárkányok csapata ült hajóba. Minden erejükre szükségük volt a résztvevőknek, szinte másodperceken múlott, hogy ki ér előbb a célba. A Prospisok csapatát 15 fő erősítette. Juhász Bálint, ügyvezető, Prosperitati Alapítvány: „Nagyon jó csapatépítés, két hosszt eveztünk: az elsőben szerényen egy hajó hosszal megvertük az ellenfelet, a másodikban fej-fej mellett voltunk. Az időeredményt még nem tudjuk, de ez igazából a részvételről szól. Örülünk, hogy itt lehetünk és nagyon jó verseny volt.”
Az időjárás is kedvezett a mai eseménynek, úgyhogy már csak a csapatok erejére és kitartására volt szükség, hogy eldőljön ki lesz a nap legjobbja, illetve az esemény legjobb csapata.
Jól sikerült a verseny a Magyar Szó: Magyar Mennydörgők csapatának. Már a próba fordulóban látni lehetett, hogy gyorsan megtalálták a közös hangot a csapattagok. Erős Kincses Krisztina, munkatárs, Magyar Szó: „Szerencsére mind a 20 tagunk megjelent, így teljes csapattal tudtunk kiállni. A gyakorlás jól sikerült, szerintem eltaláltuk a ritmust. A második futamunk jobban sikerült, bízunk benne, hogy dobogós helyen végzünk.”
Az eseményen a Pannon RTV munkatársai is részt vettek. Médiaházunk 14 tagú csapattal képviseltette magát, és a János Vitéz csapatával versenyeztek. Fehérvári Csongor, a Pannon RTV internetes tartalmainak főszerkesztője: „Pannon Cirkáló a nevünk. Még senki sem evezett így, úgyhogy mindenkinek újdonság lesz, alig várjuk már, hogy beüljünk a csónakba és kipróbáljuk. Láttuk, hogy nagyon össze kell dolgozni ahhoz, hogy jól menjen. Figyelünk egymásra és minél jobb eredményt szeretnénk elérni.”
A Sárkányhajó-versenyen a bezdáni Cunami, a Bácsország, a Menő Nemzeti Tutajosok és a Határmenti Betyárok csapatai is küzdöttek a Palics-tó vizén. Az esemény legjobbjának a bezdáni Cunami bizonyult. Második lett a Határmenti Betyárok, harmadik pedig a Menő Nemzeti Tutajosok. Kollégáink negyedikként végeztek.

Sárkányhajóversenyen vett részt a Pannon RTV csapata

Sárkányhajóversenyt tartottak tegnap Palicson.

Tegnap július 9-e, vasárnap volt.
A sárkányhajóversenyt a 2. Nyárhangoló fesztivál részeként
szervezték meg a Palicsi-tó vizén.
A versenyen összesen 10 csapat indult.
A versenyt az nyerte, aki a legrövidebb idő alatt ért célba.
A sárkányhajó jellegzetessége
az elöl elhelyezkedő sárkányfej, hátul pedig a sárkányfarok.
A vasárnapi versenyre a Szegedi Sárkányhajó Egyesület
biztosította a hajókat.
A versenyre érkeztek csapatok például
Szabadkáról, Bezdánból, Bácsfeketehegyről,
és Csóka községből is.
A versenytáv 200 méter volt.
Az időjárás is kedvezett a tegnapi eseménynek,
hiszen 1 felhő sem volt az égen, meleg nyári nap volt.
Az eseményen a Pannon RTV munkatársai is részt vettek.
A Pannon RTV csapata 14 taggal indult a versenyen.
A Pannon Cirkáló nevet kapta a csapat.
A Pannon RTV csapatából még senki sem evezett,
ezért mindenkinek újdonság volt.
A Pannon Cirkáló csapata már alig várta,
hogy beüljenek a csónakba és kipróbálják az evezést.
Az esemény legjobbja a bezdáni Cunami csapata volt.
Második lett a Határmenti Betyárok,
harmadik pedig a Menő Nemzeti Tutajosok.
Kollégáink, vagyis a Pannon RTV csapata
negyedik helyezést ért el a versenyen.


Két új lakóval gazdagodott a Palicsi Állatkert

A két foltos hiéna február végén érkezett Jászberényből. A két nőstény most ismerkedik Mocival, az állatkert hím foltos hiénájával, aki több mint nyolc éve magányosan él az állatkertben.

A két afrikai foltos hiéna még ismerkedik új otthonával. Szofi és Zuri egyelőre még szégyenlősen tekintgetnek a látogatók felé. Ennek ellenére a 10 és 14 éves nőstények már most közönségkedvenccé váltak.
Pálinkás Vivien: „Tetszik nagyon, kicsit még látszik, hogy kicsit rejtőző, de nagyon aranyos ő is.”
A foltos hiéna külseje a többi hiénaféléhez hasonlóan kutyaszerű. Orra megnyúlt, sárgás bundáját sötétebb, ovális foltok pettyezik. Testhosszuk elérheti a 160 centimétert is és akár 90 kilósak is lehetnek.
Engi Dorina: „Láttuk őket, nem akartak előbújni, aludtak, pihentek és nagyon szép állatok.”
Az afrikai vadállat állatkertekben nem igazán mindennapi faj. Magyarországon csak a Szegedi Vadasparkban, a Pécsi Állatkertben, valamint a Jászberényi Állatkertben láthatók. A Palicsi Állatkertbe is Jászberényből érkezett a két egyed. A hiénák nagyon kíváncsi és eszes állatok. Semmilyen vad nem érezheti magát biztonságban tőlük sikeres vadászat után akár 14,5 kg húst is képesek egyszerre felfalni.
Jelena Toljagić, biológus, Palicsi Állatkert: „A hiénák egyik jellemzője a nevetésük, amit mindannyian a rajzfilmekből ismerünk, ahol a hiénákat általában gonosz állatként ábrázolják. Valójában ez a nevetés az, amikor a hiénák veszélyt éreznek és segítséget kérnek a falka többi tagjától.”
A Palicsi Állatkert két új szerzeménye egyelőre elkülönített térben várják, hogy megismerkedjenek az állatkert eddigi egyetlen hiénájával, a 21 éves Mocival.

Új lakói vannak a Palicsi Állatkertnek

A Palicsi Állatkertnek 2 új lakója lett.

A 2 foltos hiéna február végén érkezett Magyarországról
a Palicsi Állatkertbe.
A 2 nőstény hiéna most ismerkedik Mocival,
az állatkert hím foltos hiénájával.
Moci, a hím foltos hiéna több mint 8 éve
magányosan él az állatkertben.
A 2 új hiénát Szofinak és Zurinak hívják.
Az egyik nőstény hiéna 10 éves, a másik hiéna 14 éves.
A 2 új hiéna nagy kedvence máris a látogatóknak.
A foltos hiéna külseje hasonlít a kutyáéhoz.
Orra megnyúlt, sárgás bundáját sötétebb foltok pettyezik.
Testhosszuk elérheti a 160 centimétert is
és akár 90 kilósak is lehetnek.
A hiénák nagyon kíváncsi és eszes állatok.
A hiénák különlegessége a nevetésük.
Ez a nevetés az, amikor a hiénák veszélyt éreznek
és segítséget kérnek a többi hiénától.


Táncos programok a Meet&Eat Gasztrofesztiválon

Szabadkai művelődési egyesületek szórakoztatták ma délelőtt a látogatókat a Meet&Eat Gasztrofesztiválon Szabadka központjában.

A rendezvény szervezője a Népkör Magyar Művelődési Központ és a Ravnica Egyesület. A keddig tartó fesztiválon 21 kiállító várja az érdeklődőket különféle háztáji termékekkel illetve kézműves áruval.
Folyamatos az érdeklődés a szabadkai Meet&Eat Gasztrofesztivál iránt. A standokon sokféle háztáji terméket kínálnak: mézet, pálinkát, hús- és tejtermékeket, különleges édességeket. Emellett szűcsárut és különféle horgolt, hímzett kézimunkát is lehet vásárolni. A Népkör kézimunkacsoportjának tagjai is ilyenkor tudják értékesíteni a munkáikat.
Fenyvesi Margit, díszítőművészeti szakosztály vezetője, Népkör MMK: „Ez nekünk egy nagy lehetőség, mert ilyenkor nagyon sokan jönnek, nagyon sokan megnézik. Sokan jelentkeznek, hogy majd jönnek tagnak, de aztán meggondolják, hogy minden héten azért mégsem jönnének. Bár én mindig mondom, hogy ez nem olyan mint egy kórus, vagy tánccsoport, ahol lemaradnak.”
A fesztivál harmadik napjára a szervezők szabadkai művelődési egyesületeket hívtak meg, hogy még gazdagabbá tegyék a rendezvényt. A szentháromság szobor előtt tánccsoportok és népdalénekesek derítették jókedvre a látogatókat.
Rumenyákovity Szilvia, művelődésszervező, Népkör MMK: „A Népkör Művelődési Központnak a népművészeti szakosztálya mutatkozik be a mai programban, ahol a Bóbita Leánykar fog fellépni, a Cifra Boróka Táncegyüttes, akik kalocsai táncokat fognak bemutatni, és a Róna Táncegyüttesnek szólistái: Gyapjas Zsóka és Cinkler Leon fognak délalföldi táncokat bemutatni.”
A zeneszó sokakat vonzott a vásár helyszínére, akik érdeklődve figyelték a táncoslábú gyerekeket, fiatalokat. Az aprócska nézők is táncra perdültek.

Szabadkai tánccsoportok és népdalénekesek szórakoztatták ma délelőtt a látogatókat a Meet&Eat Gasztrofesztiválon.

Ma október 22-e, szombat van.
A Meet&Eat Gasztrofesztiválon finom ételeket
és italokat lehet vásárolni és kóstolni.
Szabadka központjában szervezik meg
minden év őszén a Meet&Eat Gasztrofesztivált.
A ma délelőtti táncos programokat
a Népkör Magyar Művelődési Központ
és a Ravnica Egyesület szervezte meg.
A keddig tartó gasztrofesztiválon 21 kiállító
várja az érdeklődőket különféle
házi termékekkel és kézműves áruval.
Kedd október 25-e lesz.
A gasztrofesztiválon lehet vásárolni például
házi mézet, pálinkát, hústermékeket
és tejtermékeket valamint különleges édességeket.
Szűcsárut és különféle horgolt,
hímzet kézimunkát is lehet vásárolni
Szabadka központjában.
Szűcsáru például az irha kabát, mellény vagy szőnyegek.
A ma délelőtti zeneszó és tánc sok érdeklődőt
vonzott Szabadka központjába.
A közönség nagy érdeklődéssel figyelte
a táncoslábú gyerekeket és fiatalokat.


Egy tál szeretet

Mától öt napon át oszt meleg ételt a szegény sorsú gyerekeknek Óbecsén a Than Fivérek Értelmiségi Kör. Az 50 gyermek étkeztetését a tartományi kormány és az önkormányzat támogatta.

Csülkös bab káposztával – ötven mélyszegénységben élő óbecsei gyereknek lett ma ez az ebédje. Az ételosztásra a Than Emlékház előcsarnokában került sor. Fazekas Mónika hat gyereket nevel, ő tavaly is járt ide ebédért.
„Nekünk nagyon sokat jelent ez az ebéd, nem sokáig van, de akkor is jól jön. Szociális segélyből meg gyerekpótlékból élünk, meg abból, amikor a férjem elmegy dolgozni, ha van munka. Úgyhogy nagyon jól jön.”
A családok között az idén vannak olyan is, akik most először kapnak meleg ebédet egy héten keresztül. Elek Matild az unokáinak viszi az ételt.
„Két unokám van, ők most először kapják. Köszönjük szépen a nevükben is mivel a szociális segély, gyerekpótlék mellé jól jön ez a kis ebéd, amit kapnak, ha pár nap is, de nagyon szépen köszönjük.”
Az Egy tál szeretet elnevezésű jótékonysági akció szervezője immár 4. alkalommal az óbecsei Than Fivérek Értelmiségi Kör. Nekik köszönhetően ezen a héten minden nap 50 gyermek kap meleg ételt. Az ebédosztás megvalósítását a tartományi oktatási titkárság és az önkormányzat támogatta.
Bonifárt László, a Than Fivérek Értelmiségi Kör elnöke: „Számunka nagyon fontos az, hogy amikor eljön az adventi időszak és a karácsony, akkor tudjunk jót tenni, és nagyon fontos, hogy azok a gyerekek, akiknek nem mindig adatik meg, hogy minden nap meleg ételt kapjanak, itt megkapják ezt legalább ebben az időszakban.”
Az idén először az óbecsei Egészségház sürgősségi osztályának a dolgozói is kapnak egy héten keresztül ebédet a Than Fivérek Értelmiségi Köre jóvoltából.

Egy tál szeretet nevű akció Óbecsén

Meleg ételt osztanak 5 napig a szegény sorsú gyerekeknek Óbecsén.

A jótékonysági akció neve Egy tál szeretet.
Péntekig osztanak meleg ételt
50 szegény sorsú gyerek számára Óbecsén.
Péntek december 8-a lesz.
Idén 4. alkalommal szervezik meg az Egy tál szeretet elnevezésű
jótékonysági akciót Óbecsén.
Az akció szervezője az óbecsei Than Fivérek Értelmiségi Kör.
Az ételosztást a Than Emlékház előcsarnokában szervezik meg.
A tegnapi ebéd csülkös bab káposztával volt.
A támogatottak szerint nagyon sokat jelent az,
hogy 5 napig meleg ételt kapnak a gyerekek.
A családok között az idén vannak olyanok is,
akik most először kapnak meleg ebédet.
Idén először az óbecsei Egészségház sürgősségi osztályának
a dolgozói is kapnak egy héten keresztül ebédet.


Elstartolt a strandszezon Újvidéken

Ez a strand az egyik legszebb és legrendezettebb strandnak számít a Duna teljes szerbiai szakaszán, amely számos lehetőséget kínál az idelátogatóknak. A szezonális belépőket mától lehet igényelni.

Az újvidéki strandon 2010 óta változatlanok a belépőjegyárak. Mától elérhetőek a szezonális jegyek, melyek ára 1345 dinár, de a diákok, egyetemi hallgatók és nyugdíjasok kedvezményesen 1150 dinárért juthatnak hozzá.
Május 14-től pedig a napi belépés is fizetőssé válik, amelynek ára változatlanul 50 dinár lesz.
Az újvidéki strand valódi kincsként szolgál a lakosok számára. Legyen szó kikapcsolódásról, családi piknikről vagy baráti találkozóról. A látogatók a város zajától megpihenhetnek, fürödhetnek, vagy éppen egy hideg italt kortyolgathatnak a nagy hőségben.
Jelena Milivojević, Újvidék: „Amikor fiatalabb voltam, rendszeresen jártam a strandra nyáron. Számomra ez volt a tenger helyettesítése, bár persze jártam tengerre is, de mindig itt töltöttük a barátaimmal a napokat. Nagyon kellemes, pihentető, szórakoztató, jó a zene és minden tökéletes. Most, hogy van gyerekem, mindig ide járunk vele. Ő imádja a vizet, és sok játszótér is van a gyerekeknek, így tökéletes a családoknak és a fiataloknak egyaránt.”
Borislav Kovinčić, Újvidék: „Minden nap április elejétől idejövök a strandra, amikor napos az idő. Ez számomra a pihenés, a nyugalom, a csend, a természet, a víz, nincs annál szebb.”
Az újvidéki strand idén is számos kulturális és rekreációs programmal várja az érdeklődőket.
Jelena Prica, kereskedelmi és turisztikai igazgatóhelyettes, Városi Kertészet Közvállalat, Újvidék: „Május elsejétől a strandon jelen van az elsősegélynyújtó csapat és a mentőcsapat is, hogy a fürdőzők biztonságban legyenek. Ez az, ami a legfontosabb. Számos szórakozási lehetőség is van, mint például játszóterek, sportpályák, könyvtár, amely lehetőséget biztosít a látogatóknak, hogy olvassanak a hűvösben. Ez azt mutatja, hogy a strandon valóban vannak szórakozási lehetőségek minden korosztálynak, a legfiatalabbaktól a legidősebb lakosokig.”
Az értékmegőrző kabinok éves bérleti díja a kisebb kabinok esetében 15.000 dinár, míg a nagyobbakért 20.000 dinárt kell fizetni. A strand használatát egyébként május 14-től kezdik megfizettetni, fürödni pedig reggel 8 és este 7 óra között lehet.

Elkezdődött a strandszezon Újvidéken

Tegnap kezdődött el a strandszezon Újvidéken.

Tegnap május 7-e, kedd volt.
Az újvidéki strand az egyik legszebb
és legrendezettebb strand a Duna teljes szerbiai részén.
A strandszezon belépőjegyeit május 7-e óta lehet megvásárolni.
Az újvidéki strandon 2010 óta nem változtak a belépőjegyárak.
A strandszezon ára 1345 dinár.
A diákok, egyetemi hallgatók és nyugdíjasok
kedvezményesen 1150 dinárért juthatnak a jegyért.
Május 14-től a napi belépés is fizetőssé válik az újvidéki strandon.
A napi belépés ára 50 dinár lesz.
Nagyon sok újvidéki lakos és turista látogat el
az újvidéki strandra.
Az újvidéki strandon a fiatalok és a családok számára is
sok különböző program van.
Az újvidéki strand idén is több kulturális
és szabadidős programmal várja az érdeklődőket.
A strandon vannak például játszóterek, sportpályák és könyvtár is.
A strandon vannak értékmegőrző kabinok is.
A kisebb kabinok éves bérleti díja 15.000 dinár.
A nagyobb értékmegőrző kabinok évi bérleti díja 20.000 dinár.
A strandon reggel 8 órától este 7 óráig lehet fürödni.


Indul a strandszezon Vajdaságban

Pacséron az év 365 napján élvezhetjük a rózsaszín gyógyvíz jótékony hatását, Bácskossuthfalván pedig a jó idő beköszöntével pár héten belül kezdődik a fürdőidény.

Egyebek mellett az elmúlt időszak fejlesztéseiről, a belépőjegyek árairól és a nyitvatartási időről kérdeztük az illetékeseket.
2018-ban nyitották meg a pacséri fürdő fedett részét. Ennek köszönhetően egész évben lehet lubickolni. A többi fürdőhöz hasonlóan, a koronavírus-járvány miatti helyzetet a Pacséri Gyógyfürdő is megsínylette. Csökkentett kapacitással tudtak működni a nyáron.
Hamarosan beindul az élet Bácskossuthfalván a Rekiben is. A vízfelület bővül, pontosabban megduplázódik. Az új medence 470 négyzetméter, mélysége 130 centiméter. Jelenleg az éles felületek simítása zajlik, ezután pedig már csak a fólia kell, hogy belekerüljön.
Az ételkínálat is megújul, valamint egy étteremmel is gazdagodik a Reki, ahova nemcsak a fürdőzők, hanem bárki betérhet majd egy finom ebédre. A vendéglő a tervek szerint július közepén nyithat meg.
A Közügyekben Fazekas Róbert a faluban megvalósított további fejlesztésekről is beszélt. A Vajdasági Magyar Szövetség bácskossuthfalvi elnöke kitért a hétvégén esedékes helyi közösségi választásokra is, ahol a VMSZ által támogatott listán kívül még két opció méretteti meg magát.
„Az is benne van a programunkban, hogy ha a határátkelő 0-24-es lesz itt, Bácsalmás és Bajmok között, akkor ez az első olyan létesítmény, komolyabb, ami a határ túloldalán megvan az M8-as út mellett, és azt reméljük, hogy ebből majd fejlesztések lesznek. De gyakorlatilag azok a programok, például, ami a LED-világítást illeti, vagy a középületeinket illeti - össze kívánjuk kötni az Echót a Művelődési Házzal - , a színházban a padlózatnak a cseréje, ezek mind olyan programok, amelyeket vagy civilek javasoltak, ott élő emberek javasoltak, amelyekkel tovább tudunk haladni.”

Indul a strandszezon Vajdaságban

Megérkezett a nyárias, meleg időjárás térségünkbe.

Ezzel együtt a strandszezon is megkezdődik Vajdaságban.
Pacséron az év minden napján el lehet
látogatni a gyógyfürdőbe.
Pacsér 1 falu Vajdaságban.
Pacséron rózsaszínű gyógyvízben lehet úszni.
Pacséron nyitott és zárt medencék is vannak.
Tavaly nyáron a koronavírus-járvány miatt
a pacséri gyógyfürdő kevesebb látogatót fogadhatott.
Tavaly 2020 volt.
Idén már korlátozások nélkül, rendesen működhet
a pacséri gyógyfürdő.
Idén 2021 van.
Bácskossuthfalván is hamarosan indul a fürdőidény.
Bácskossuthfalva 1 település Vajdaságban.
Bácskossuthfalván a Reki nevű uszoda várja a látogatókat.
A Rekiben jelenleg is felújítások zajlanak.
A Rekiben 1 teljesen új medence épült meg.
A Rekiben új féle ételeket is lehet majd fogyasztani.
A Rekiben 1 étterem is nyílik.
Ezt azt jelenti, hogy a Rekibe nem csak fürdeni
lehet menni, hanem finom ebédre is elmehetnek
az emberek.
Tervek szerint a vendéglő július közepén nyithat meg.


Itt a vénasszonyok nyara

Szeles idővel indult a hét térségünkben. Keddre azonban veszít erejéből a szél. A napsütést időnként az erősebben megnövekvő gomolyfelhők zavarhatják meg, helyenként még előfordulhatnak futó záporok.

Szerdán hűvös lesz a reggel, 2 és 9 fok közé csökken a hőmérséklet. Ködfoltok is képződhetnek. A csütörtök és a hét hátralévő részének időjárása a vénasszonyok nyara jegyében telhet sok napsütéssel. A hűvös hajnalokat 19-22 fokos délutánok követhetik.

Itt a vénasszonyok nyara

Szeles idővel indult ma a hét térségünkben.

Ma október 3-a, hétfő van.
Kedden már gyengébb lesz a szél,
a napsütés mellett néha felhős lehet majd az ég.
Kedd október 4-e, holnap lesz.
Holnap helyenként kisebb záporok is előfordulhatnak.
Szerdán hűvös lesz a reggel.
Szerda reggel 2 fok és 9 fok között
alakul a hőmérséklet.
Szerda reggel köd is kialakulhat.
Szerda október 5-e lesz.
Csütörtöktől érkezik az igazi vénasszonyok nyara.
Vénasszonyok nyara az, amikor
ősszel sok napsütés és kellemes meleg van.
Csütörtök délután már 19 fok és 22 fok között
várható a hőmérséklet.


Trópusi idő érkezett Szerbiába

Ma a 36 fokot is elérheti a nappali csúcshőmérséklet.

A Köztársasági Hidrometeorológiai Intézet jelentése szerint a következő hét napban túlnyomóan napos, meleg idő lesz, a legtöbb napon 33-36 fokos maximum-hőmérséklet mellett. Csütörtökön az ország északi részében túlnyomóan száraz idő lesz, míg délen esőere, helyi záporokra, zivatarokra kell számítani. Jövő hétfőtől várható hőmérséklet-csökkenés

Megérkezett a kánikula

Megérkezett a kánikula térségünkbe.
Ma délután akár 36 fokos forróság is lehet.
Ma augusztus 21-e, hétfő van.
A következő 7 napban napos, meleg időjárás várható.
A legtöbb napon 33 fok és 36 fok közötti hőmérsékletet mérhetünk.
Csütörtökön az ország északi részein száraz,
napos időjárás lesz.
Csütörtökön az ország déli részein pedig
záporok és zivatarok is kialakulhatnak.
Csütörtök augusztus 24-e lesz.
Kisebb lehűlésre a jövő hétfőtől lehet számítani.
Jövő hétfő augusztus 28-a lesz.
Ezekben a nagy melegekben fontos,
hogy sok folyadékot igyunk.
Ha csak tehetjük hűvös szobában maradjunk
ebben a nagy melegben.
Ha a szabadban kell lennünk, maradjunk árnyékos helyen.
Ha szabadban vagyunk, fontos a kalap
és a vállat eltakaró póló viselése.


Idén is megtartják Szabadkán a Szerelem és bor fesztivált

A 22. alkalommal megrendezésre kerülő fesztiválon ismert szabadkai zenészek és táncosok mellett ljubljanai, niši, zombori és belgrádi énekesek is fellépnek.

A műsorban részt vesznek a bajmoki Szent Trifon Borlovagrend tagjai is. A koncertet a szabadkai városháza dísztermében tartják február 14-én 19 óra 30 perces kezdettel. Elsőként Ana Petričević operaénekes lép majd színpadra.
Aleksandar Toković, fesztiválszervező: „Nagy megtiszteltetés számunkra, hogy ő is fellép a 22. A szerelem és a bor fesztiválján Mihailo Otašević kíséretében, aki szintén számos díjban részesült, aki már bizonyította tehetségét az Otellóban, a Trubadúrban, A sevillai borbélyban és a Rigolettóban is. Ők ketten az első dalt, ahogyan megszokhattuk a koncertjeinken, a Bordalt fogják elénekelni Giuseppe Verdi Traviatájából, majd az O sole mio című dalt. A többi résztvevő közül a saját erőinkkel kezdeném: fellép a Mon mirage táncegyüttes, amely szintén a Bordalból táncol el egy részletet, itt lesz Antonija Dulić Piuković és Gyivánovity Róbert, valamint Bagi János is.”

Idén is megszervezik Szabadkán a Szerelem és bor fesztivált

Idén 22. alkalommal szervezik meg Szabadkán a Szerelem és bor elnevezésű fesztivált.

A fesztiválon ismert szabadkai zenészek
és táncosok lépnek fel.
A fesztiválon fellépnek még ljubljanai, niši,
zombori és belgrádi énekesek is.
A műsorban részt vesznek a bajmoki
Szent Trifon Borlovagrend tagjai is.
A koncertet a szabadkai városháza dísztermében tartják.
A koncert február 14-én 19 óra 30 perctől kezdődik.
Február 14-e jövő kedd lesz.
A koncerten elsőként Ana Petričević
operaénekes lép fel.
A fesztiválra szeretettel várják az érdeklődőket
február 14-én este.


A legidősebb szabadkaiakat keresi a Vöröskereszt

A legidősebb szabadkai urat és hölgyet, továbbá a leghosszabb idő óta házasságban élő párt keresi a szabadkai Vöröskereszt. A kiírásra szeptember 16-a és október 8-a között lehet jelentkezni.

Szerkesztőségünkhöz eljuttatott közleményükben azt írják, jelentkezni a 024/621-101-es telefonszámon lehet, vagy személyesen a Vöröskereszt szabadkai székhelyén, a Fasizmus áldozatainak tere 3-as szám alatt.
Hozzáteszik, az októberi hónapot az idős polgároknak szentelik.

A legidősebb szabadkai urat és hölgyet keresi a helyi Vöröskereszt.

A leghosszabb idő óta
házasságban élő párt is
keresi a szabadkai Vöröskereszt.
Mától október 8-ig
tudnak jelentkezni
a legidősebb szabadkai
bácsik és nénik,
valamint a leghosszabb
idő óta házasságban élő
párok a szabadkai
Vöröskeresztnek.
Ma szeptember 16-a,
szerda van.
Jelentkezni a következő
telefonszámon lehet:
024 / 621 - 101.
Személyesen a szabadkai
Vöröskeresztben is
lehet jelentkezni.
A szabadkai Vöröskereszt
címe a következő:
Fasizmus áldozatainak tere
3-as szám.
A szabadkai Vöröskereszt
októberben még jobban
oda fog figyelni
az idős emberekre.
Most szeptember hónap van.
A következő hónap lesz október.


Ma tartják a Vajdasági Vágtát

A lóversenyek mellett kirakódóvásár és főzőverseny is lesz, este pedig a Budapesti Operettszínház művészei is fellépnek.

Holnap tartják a 12. Vajdasági Vágtát 12:00 órakor a szabadkai lóversenypályán, melyen fiatal és felnőtt lovasok is indulnak. A vágta legjobb 4 versenyzője a szilvásváradi Nemzeti Vágtán képviselheti Vajdaságot. Idén első alkalommal kocsitoló és a római kori kocsik versenyére is sor kerül. A verseny mellett Parasztvágta is lesz, ahol olyan ismeretlen származású lovakkal indulnak, amelyeket a Nemzeti Vágta versenyszabályzata nem engedélyez.
A megnyitót és a futamokat 12:00 órától, majd a döntőt 18:00 órától a Pannon TV élőben közvetíti.
XII. Vajdasági Vágta
I. futam
Koncz Dorottya, Hűség, Bácsfeketehegy
Homolya Ivett, Linda Oaks, Tornyos
Péter Víg Barbara, Titán V., Pacsér
Víg Dániel, Colt, Zenta
II. futam
Földes Bence, Merlin, Óbecse
Cékus Noémi, My Boy Lakáj, Szabadka
Földes Luca, Fantázia, Temerin
III. futam
Pasalia Kira, Déve Jutka, Karlóca
Rostás Zsolt, Vajk, Magyarkanizsa
Toldi Aida, Sierra Amurath R, Csantavér
IV. futam
Kisutcai Miklós, Barbarossa BG Rozi, Topolya
Cékus Árpád, Déva Szándék, Kishegyes
Zboray Viki, Licino London, Adorján
Kishuszárvágta:
Vajda Balázs, Félix Fantázia, Orom
Domján Korina, Bohóc, Kishegyes
Kalapáti Luca, Maja, Oromhegyes
Huszárgyerek vágta:
Fodor Tamás, Szellő, Adorján
Vajda Anna, Jáde, Péterréve

Ma tartják a Vajdasági Vágtát

Ma tartják az egyik legnépszerűbb lóversenyt, a Vajdasági Vágtát.

Ma május 25-e, szombat van.
Idén 12. alkalommal szervezik meg a Vajdasági Vágtát.
A szabadkai lóversenypályán tartják meg a Vajdasági Vágtát.
A rendezvény hivatalos megnyitója ma 12 órakor kezdődik.
A megnyitó után a fiatal és a felnőtt lovasok is indulnak.
A vágta legjobb 4 versenyzője a szilvásváradi
Nemzeti Vágtán képviselheti Vajdaságot.
Szilvásvárad 1 település Magyarországon.
Idén első alkalommal kocsitoló
és a római kori kocsik versenyét is megszervezik.
A versenyek mellett Parasztvágta, kirakódóvásár
és főzőverseny is lesz.
Este a Budapesti Operettszínház művészei lépnek fel.
A megnyitót és a versenyeket 12:00 órától,
majd a döntőt délután 6 órától a Pannon TV élőben közvetíti.


Nem várhatunk napsütésre

Erősen felhős, párás időre számíthatunk a nap folyamán.

Elszórtan szitálás, kisebb eső is előfordulhat. Az északnyugati szél megélénkül, 14 és 20 fok között alakul a hőmérséklet. Vasárnap erősen megnövekszik a felhőzet, többfelé várható eső, záporeső. Foltokban ködös lesz a levegő. Marad a 17°C körüli maximum. Hétfőn már fokozatosan csökken, szakadozik a felhőzet. A déli, délkeleti szél időnként megélénkül. 15 és 20 fok közötti értékeket mérhetünk.

Nem várhatunk napsütésre

A napokban kevés napsütés várható térségünkben.

Ma és holnap is felhős,
csapadékos időjárásra
lehet számítani.
Csapadék ugyanaz,
mint az eső.
Ma október 24-e,
szombat van.
Ma délután 14 és 20 fok
között lesz
a hőmérséklet.
Holnap esős időjárás lesz.
Holnap köd is előfordulhat.
Holnap délután
17 fokos hőmérséklet
várható.
Holnap október 25-e,
vasárnap lesz.
Hétfőn már kevesebb
helyen lehet eső,
a hőmérséklet
15 és 20 fok között lesz.
Ma és holnap is felhős,
csapadékos időjárásra
lehet számítani.
Csapadék ugyanaz,
mint az eső.
Ma október 24-e,
szombat van.
Ma délután 14 és 20 fok
között lesz
a hőmérséklet.
Holnap esős időjárás lesz.
Holnap köd is előfordulhat.
Holnap délután
17 fokos hőmérséklet
várható.
Holnap október 25-e,
vasárnap lesz.
Hétfőn már kevesebb
helyen lehet eső,
a hőmérséklet
15 és 20 fok között lesz.


Esővel és hóval búcsúzik a január

Felhős, borult ég, sok helyen eső, havas eső, hó jellemzi az év első hónapjának utolsó napját. Helyenként hótakaró kialakulása is várható.

A tegnapi derűs idő után, ma jelentősen csökkent a hőmérséklet térségünkben.
Az ország északi és nyugati részein hétfő reggel és délelőtt eső, néhol ónos eső és havazás is kialakulhat. A jelentős hőmérséklet-csökkenés miatt talaj menti fagyokra is számíthatunk. A hét elején átlagosan fagypont körül alakul a hőmérséklet.
Kedden már nem lesz jelentős csapadék, helyenként várható eső, havas eső. A Köztársasági Hidrometeorológiai Intézet jelentése szerint némi felmelegedés a jövő hét közepén várható. Szerdától fokozatosan kitisztul felettünk az ég, és a legmagasabb értékek csütörtökre akár már elérhetik a 15 fokot is.

Január utolsó napján esős, havas időjárás

Ma január 31-e,
vasárnap van.
Ma több helyen
felhős, esős és
havas időjárás lesz.
Mára lehűlt
a levegő is,
hidegebb időjárás van.
Hétfőn is hasonló
időjárás lesz, esővel.
Hétfő február 1-je lesz.
Kedden már nem kell
számítani sok
csapadékra.
Csapadék ugyanaz,
mint az eső.
Kisebb felmelegedés
csütörtöktől várható
térségünkben.


Vajdaság-szerte gyűjtenek Páger Anita thaiföldi műtétjére

Ha ebben a hónapban összejön a mintegy 16 millió dinár, akkor a muzslyai lány mehet a műtétre. Az összegnek a 71 százalékát sikerült eddig összegyűjteni.

Páger Anita már a thaiföldi utazásához szükséges adminisztratív feladatokat intézi - árulta el a Pannon Rádió Presszó című műsorában. Elmondta, bár még valamennyi hiányzik a műtéthez szükséges összegből, bizakodik, hogy meglesz a pénz. Anita szerint egy ilyen helyzetben is fontos, hogy pozitívak maradjunk. „Mindenkinek azt próbálom mondani, hogy figyeljenek arra, hogy hogyan gondolkoznak, és törekedjenek arra, hogy pozitívan gondolkozzanak. A szorongással, a haraggal, a rosszkedvvel töltött idő csak önmagunk ellen fordított agresszió, és nagyon nagy hiba.”
Páger Anita műtétjének támogatására Vajdaság számos településén gyűjtenek. Ahogy korábban mi is beszámoltunk róla, a nagybecskereki székesegyházban jótékonysági hangversenyt tartottak néhány nappal ezelőtt. Az esemény a három fellépő sokévi közös munkájának volt az eredménye.
Ana Aleksić Šajrer, a gyűjtés szervezője: „Én szóló éneklést tanítok, a kollégám, Márta pedig zongorán kíséri a tanítványaimat. Tekintettel arra, hogy Márta orgona szakos, megszületett az ötlet, hogy egy olyan hangversenyt tartsunk, amelyen kizárólag Ave Maria dalok szerepelnek, hogy ez egy imahangverseny legyen. Megírtuk a projektet, Nagybecskerek Város pedig támogatta ennek a koncertnek a megszervezését. Ezúton szeretnénk ezt megköszönni Nagybecskerek Városának, de ezzel szerettünk volna egy humánus gesztust is nyújtani. Ezért tartjuk meg ezzel a csapattal a jótékonysági koncertet, amelynek köszönhetően legalább valamilyen módon segíthetünk annak a személynek, akinek pénzre van szüksége a gyógyulásához. Ő pedig Páger Anita.”
Vajdaságban augusztus 20-án vasárnap, Topolyán a Vajdasági Pasztolimpián is lehet adakozni. Emellett Anita műtétjét a Budi Human jótékonysági alapítványnál is lehet támogatni, ahova az 1425-ös kódot kell elküldeni SMS-ben, a 3030-as számra.

Egész Vajdaságban gyűjtenek Páger Anita műtétjére

Egész Vajdaságban gyűjtéseket szerveznek Páger Anita thaiföldi műtétjére.

Páger Anita 1 fiatal muzslyai lány.
Anita súlyos balesetet szenvedett,
ami miatt kerekesszékbe került.
Anita akkor tud újra lábra állni, ha Thaiföldön megműtik.
Thaiföld 1 ország Ázsiában.
A műtét nagyon sok pénzbe kerül.
Ha ebben a hónapban összejön a szükséges pénz,
akkor Anita mehet a műtétre.
Most augusztus van.
Anita nagyon bizakodik, hogy sikerül összegyűjteni
a szükséges pénzt a műtéthez.
Anita műtétjének támogatására
Vajdaság több településén is gyűjtenek.
A nagybecskereki templomban
jótékonysági hangversenyt tartottak néhány nappal korábban.
Augusztus 20-án vasárnap,
Topolyán a Vajdasági Parasztolimpián is lehet adakozni.
Anita műtétjét a Budi Human jótékonysági alapítványnál is
lehet támogatni.
Az 1425-ös kódot kell elküldeni SMS-ben,
a 3030-as számra.
Segítsünk Anitának, hogy újra lábra állhasson!


Szabadkára került a lottó hetes főnyereménye

Kihúzták a lottó hetest Szerbiában. A nyertes szelvényt Szabadkán fizették be.

2,9 millió euró üti a markát a szerencsésnek. A nyertes számok a következők: 3, 7, 12, 25, 33, 34 és 38. A főnyereményt a szerencsejáték 32. fordulójában sikerült elnyernie a lottózónak.

Szabadkára került a lottó 7-es főnyereménye

A lottó 1 szerencsejáték.
A 7-es lottónál 1 szelvényt kell venni
és 7 számot kell bekarikázni.
A szelvény 1 papír, amin számok vannak.
A nyertes szelvényt Szabadkán fizették be.
Nagyon sok pénzt nyert a 7-es lottó nyertese.
2,9 millió eurót nyert
a Szabadkán befizetett szelvény nyertese.
A nyertes számok a következők voltak:
3, 7, 12, 25, 33, 34 és 38


Fantáziadús jelmezek a temerini farsangi mulatságon

Több száz résztvevő vidám hangulatban, fúvószenekar kíséretében búcsúztatta a telet. A gyerekek számára ügyességi játékokat is szerveztek, majd alkalmi műsorral, bőgőtemetéssel zárták az eseményt.

A temerini farsang körmenettel kezdődött, amelyet a helyi TEFU fúvószenekar kísért végig. Voltak, akik angyalkának, szuperhősnek, focistának vagy éppen tündérnek öltöztek, de számos egyéb fantáziadús jelmezt csodálhatott meg a közönség.
Péter Dianna, Temerin: „Én vagyok a képújság. Úgy jött az ötlet, hogy kigondoltuk anyukámmal, és megcsináltuk, és még senki sem volt képújság.”
A temerini Drobina Márk Willy Wonka szerepébe öltözött a Charlie és a Csokigyár című filmből.„Először is egy parókát kellett viselnem azért, mert rövid hajam van, és ezt a kalapot kartonból kellett csinálni, a ruhámhoz pedig egy fekete felsőt és nadrágot kellett viselnem, és kellett egy kendő és egy gumikesztyű.”
A farsangi jelmezek közül találkozhattunk a hagyományok szellemét hordozó busóval és kísérőjével, a sokac lánnyal.
Kókai Katalin, Temerin: „Ez valójában a mohácsi népviselet. Ők ilyen módon űzik a telet, felöltöznek busónak, mindenféle kerepelővel, kolomppal minél nagyobb zajt csapnak, hogy minél előbb elűzzék a telet.”
Az ünnepségen fánkot is osztogattak, valamint teát és forralt bort is. A farsangi mulatságot Temerin első helyi közössége és a helyi civil szervezetek támogatták.
A gyerekek különböző játékokon vehettek részt, mint például a fánkevés, a teaivás és a léggömbfújás. Emellett a legmenőbb jelmezek is díjazásban részesültek.
Varga Flórián, elnök, Szirmai Károly MME, Temerin: „Régebben Pásztor Éva és családja támogatta ezt a farsangi felvonulást, ők Ausztriában élnek, és ezt a nyugati szokást ide hozták Temerinbe is, egyrészt ez volt a kiindulópont, a másik, ami a bőgőtemetést illeti azt a Csorba Béla gyűjtéséből és a régi hagyományok szerint igyekeztek megvalósítani.”
A rendezvény a korábbi évekhez hasonlóan a bőgőtemetéssel fejeződött.

Farsangi mulatságot tartottak Temerinben

Farsangi mulatságot tartottak tegnap Temerinben.

Tegnap február 11-e, vasárnap volt.
A temerini farsang körmenettel kezdődött.
A körmenetet a temerini TEFU fúvoszenekar kísért végig.
A farsangi mulatságra több 100 résztvevő látogatott el.
Voltak, akik angyalkának, szuperhősnek, focistának
vagy tündérnek öltöztek.
Sok más érdekes és kreatív jelmezt csodálhatott meg a közönség
a temerini farsangi mulatságon.
A gyerekek számára ügyességi játékokat is szerveztek.
A résztvevők busóval és sokac lánnyal is találkozhattak.
A busó nagy, szőrös bundába
és félelmetes maszkba öltözött személy.
A busó hangos kiabálással és zörgetéssel űzi el a telet.
A sokac lány a busó kísérője.
A farsangi mulatságon fánkot, teát és forralt bort is osztogattak.
A temerini farsangi mulatság mint minden évben
idén is a bőgőtemetéssel fejeződött.
A bőgőtemetésen a résztvevők azt játsszák el,
hogy a nagybőgő hangszert temetik el.


Mindenszentek és halottak napjára készülődik Szabadka

A virágárusok a hétvégére várják a vásárlási rohamot.

Már többen megkezdték a mindenszentek és halottak napjára való készülődést Szabadkán. Vannak, akik megtisztították már szeretteik nyughelyét, de olyanok is, akik már a virágokat is megvásárolták.
Muhi Magdolna már egy héttel mindenszentek és halottak napja előtt rendbe tette szülei nyughelyét a szabadkai Bajai úti temetőben. Virágokat is ültetett, mivel az ünnepek alatt is méltó módon szeretné leróni tiszteletét. „Amikor jön a halottak napja, akkor újból eljövök és elhozom a rendes, szép krizantémokat, amiket szokás. Ezen a napos soha semmit nem csinálok, nem dolgozom, ez olyan, hogy megemlékezem a szeretteimről, akik legfontosabbak voltak nekem.”
Ledenszki Árpád mindig időben vásárolja meg a virágokat a piacon, ugyanis szereti elkerülni a vásárlási lázat, ami az ünnepekkor jellemző. „Amikor megjönnek a mindenszentek, halottak napja mindig kivisszük a szeretteinkre virágokat. Ez nálunk szokás.”
Pintér Anna piaci virágárus elmondta, a cserepes virágok általában gyorsan elkelnek. „Valójában igyekszünk, hogy minden színből legyen választék, mert nemcsak a temetőbe viszik, hanem otthon a kertet is díszítik vele. Vannak díszkáposztáink is, az is nagyon szép, azt is viszik temetőben. Az is egész télen kint van.”
A szabadkai virágüzlet-tulajdonosok az előttünk álló hétvégére várják a legtöbb vásárlót. Ilyenkor a krizantém a legkedveltebb, de margarétát is sokan helyeznek a sírokra. Áruk megegyezik. Egy kisebb cserép 300 dinártól, míg a nagyobb 500 dinártól érhető el. Harangozó Éva, virágüzlet-tulajdonos, Szabadka: „Viszik nagyon a cserepes margarétákat. Az nagyon hálás, szép is. Amíg el nem fagy, virágzik is, de akár jövő évig is kibírja, ha nem szárad ki a száraz nyarakban.”
November 1., mindenszentek ünnepe, a katolikus egyházban az összes üdvözült lélek emléknapja, a protestantizmus az elhunytakról emlékezik meg ilyenkor. Az ezt követő halottak napja, november 2. fokozatosan vált egyházi ünnepből az elhunytakról való általános megemlékezés napjává. A mindenszenteket megelőző naphoz kapcsolódik a halloween, a kóbor lelkek kelta ünnepe.

Már többen megkezdték a mindenszentek és halottak napjára való készülődést Szabadkán.
Vannak akik már megtisztították a szeretteik nyughelyét.
Vannak akik már virágot is vásároltak
a szeretteik nyughelyére.
A virágárusok a hétvégére várják a legtöbb vásárlót.
Hétvége szombat és vasárnap.
Mindenszentek ünnepe november 1-jén van.
Halottak napja november 2-án van,
amikor megemlékezünk az elhunyt szeretteinkről.
Sokan azért vásárolják meg előre a virágokat,
és azért tisztítják meg előre szeretteik nyughelyét,
hogy elkerüljék az ünnepi tömeget.
Pintér Anna piaci virágárus elmondta,
a cserepes virágok gyorsan elkelnek minden évben.
A virágok közül nagyon sokan visznek például
krizantémot vagy margarétát a temetőkbe.
Egy kisebb cserép 300 dinártól,
a nagyobb cserepes virágokat 500 dinártól
lehet megvásárolni a legtöbb virágüzletben.


Téli szünidei játszóház Magyarkanizsán

Ismét megtelt csöppségekkel a magyarkanizsai József Attila Könyvtár.

Ezen a héten szervezik meg a 32. Téli szünidei játszóházat, amelynek témája a víz. Kézműves, személyiségfejlesztő, bábelőadást előkészítő és filmes programokat is tartanak a témában.
A téli szünet utolsó hetében már hagyományosan gyerekzsivajtól hangos a magyarkanizsai könyvtár. A főleg alsó osztályosokból és óvodásokból álló csoportok öt napon keresztül vehetnek részt különböző foglalkozásokon.
Jaksi Hanna, Magyarkanizsa:„- Film nézés, kézműveskedés, játék meg bábkészítés van.
- Melyik része szokott neked a leginkább tetszeni?
- Filmnézés.
- Az idén mit néztek?
- Egy ropi naplóját.”
Csubrilo Elena, Magyarkanizsa:„- Kézműveskedés van itt. A vízzel kapcsolatban.
- Azt kell lerajzolni, hogy mi jut eszedbe a vízről. Te mit rajzoltál?
- Még nem kezdtem hozzá semmihez, a barátnőmnek segítettem, de kaptam egy-két jó ötletet.”
Sztankov Olivér, Magyarkanizsa:„- Először majd megtervezzük a bábokat. Aztán a történetet kitaláljuk és aztán elpróbáljuk egy párszor.
- Mi a témája az idei foglalkozásoknak és szerinted miért kell ezzel foglalkozni?
- A víz, mert mert ez fontos, és víz nélkül nem működne a világ.”
A játszóház elsődleges célja, hogy a gyerekek együtt legyenek, jól érezzék magukat és közben játékosan tanuljanak a szünet utolsó napjaiban.
Vörös Anna, könyvtáros, József Attila Könyvtár, Magyarkanizsa: „Most törekedtünk arra, hogy egy olyan témát találjunk, ami kicsit kapcsolódik a környezetvédelemhez, és a témánk a víz. A vízhez olykor-olykor laza szállal kapcsolódnak a foglalkozások, de minden foglalkozásvezető törekedett arra, hogy egy kicsit bele vigyék a témájukba a víz fogalmát vagy esetleg a környezetvédelem kérdéseit, meg tudják beszélni a gyerekekkel.”
A héten még bárki ellátogathat az ingyenes játszóházba, aki kedvet kapott hozzá.

Téli szünidei játszóház Magyarkanizsán

Téli szünidei játszóházat szerveztek Magyarkanizsán.

A játszóházat a magyarkanizsai
József Attila Könyvtárban tartják meg.
Ezen a héten 32. alkalommal tartják meg
a Téli szünidei játszóházat.
Ez azt jelenti, hogy mától péntekig tart a játszóház.
Ma január 9-e, hétfő van.
Péntek január 13-a lesz.
A játszóház témája a víz.
A gyerekek kézműves, személyiségfejlesztő,
bábelőadást előkészítő és filmes programokban
vehetnek részt a víz témájában.
Már ma is sok gyermek látogatott el a foglalkozásokra.
Főleg alsó osztályos és óvodás gyerekek
vesznek részt a téli szünidei játszóházban.
A játszóház célja, hogy a gyerekek
együtt legyenek, jól érezzék magukat
és játékosan tanuljanak a téli szünet
utolsó napjaiban is.
A játszóház ingyenes a gyerekek számára.
A szervezők minden gyereket
szeretettel várnak péntekig
a magyarkanizsai Téli szünidei játszóházba.


Ma este Bagossy Brothers Company koncert Palicson

Bagossy Brothers Company koncert lesz ma a Palicsi Nagyparkban. Ezzel folytatódik a VM4K Csütörtök esték - másképp koncertsorozata.

Fél kilenckor várja rajongóit a zenekar. Az együttes a Fonogram-, illetve Petőfi Zenei Díj többszörös nyertese. A 2013-ban alakult banda mára az egyik legnépszerűbb magyar zenekarrá vált. A koncert ingyenes.

Ma este koncertezik a Bagossy Brothers Company Palicson

Ma este koncertezik a Bagossy Brothers Company a Palicsi Nagyparkban.

Ma július 29-e, csütörtök van.
Ma este 20:30-tól kezdődik a koncert.
A koncert ingyenes lesz.
A Bagossy Brothers Company Magyarország
egyik legismertebb zenekara.
A zenekar 2013-ban alakult.
A zenekar nagyon sok elismerést és díjat nyert már meg.
A zenekar legismertebb dalai közé tartozik
például az Olyan Ő, a Visszajövök,
Táncolj Ildi! vagy a Van egy ház.
A Bagossy Brothers Company koncertet
a szabadkai VM4K szervezi meg.


Örömhír a Pannon RTV háza tájáról

Megszületett kollégáink, Csipak Edvin operatőr és Csipak Szarapka Dóra, a KÉK-hírek szerkesztőjének kisfia.

A baba neve Márton, 50 centivel és 4200 grammal jött a világra. Az újdonsült édesanya és a baba is jól vannak. Gratulálunk a szülőknek, a picinek pedig gondtalan gyermekkort kívánunk!

Megszületett a KÉK-hírek szerkesztőjének kisfia.

Csipak Szarapka Dóra a KÉK-hírek szerkesztője.
Ő írja a KÉK-híreket.
A KÉK a Könnyen Érthető Kommunikációt jelenti.
Csipak Szarapka Dórának és férjének, Csipak Edvinnek kisfia született.
A baba a Márton nevet kapta.
A baba 4200 grammal jött a világra.
Az anyuka és a kisfia is jól vannak.
A Pannon RTV csapata minden jót kíván az egész családnak.


Magyar ízek Székelykevén

14. alkalommal szervezték meg a Magyar Konyha Napjai elnevezésű rendezvényt Székelykevén. Idén 30 csapat főzte finomabbnál finomabb ételeit az eseményen.

A székelykevei diákok kézműves termékeket és süteményeket készítettek az eseményre. Dávid Bernadetta, Székelykeve: „Készítettünk díszüvegeket, dísztököcskéket, különböző pálinkásüvegeket, dekupázst és feliratos pólókat az osztályfőnök és a szülők segítségével. Készítettünk még sós kifliket és különböző kalácsokat a szülők segítségével.”
A Varrócska kézimunkacsoport tagjai székelykáposztát készítettek, amely mindenki nagy kedvence. Csóti Rozália, Székelykeve: „Mi, asszonyok összeálltunk, hagyományos székelykáposztát főzünk, és van benne füstölt csülök, friss hús, szalonna és káposzta.”
Az érdeklődés idén is nagy volt a rendezvény iránt. Joó Gyülvész Margit, szervező: „A járókelőkből látszik, hogy nagyon sokan itt vannak, és nemcsak a falubeliek, hanem a környező településekről is nagyon szívesen látogatnak el erre a napra. Tegnap már a rendezvényünk megkezdődött, az este a művelődési otthonunkban egy közös szórakozást, vacsorát szerveztünk a vendégeink számára, Kérő romániai településről, Sepsiszentgyörgyről és Marosludasról érkeztek vendégek, valamint Bonyhádról.”
A rendezvény célja, hogy az idegenforgalom fejlődjön a faluban.

Magyar ízek Székelykevén

Tegnap 14. alkalommal szervezték meg a Magyar Konyha Napjai elnevezésű rendezvényt Székelykevén.

Tegnap október 8-a, szombat volt.
Székelykeve 1 bánáti település.
Az eseményen 30 csapat vett részt a főzőversenyen.
A székelykevei diákok kézműves
termékeket és süteményeket is készítettek
a rendezvényre.
A Varrócska kézimunkacsoport tagjai
székelykáposztát készítettek.
Ez az étel mindenki nagy kedvence volt
a Magyar Konyha Napjain.
Idén is sok érdeklődő látogatta meg az eseményt.
Nem csak hazai vendégei voltak a rendezvénynek,
hanem Romániából és Magyarországról is
érkeztek látogatók Székelykevére.


Ezen a napon ő az időjósunk

Ha ma előbújik a medve a vackából és meglátja az árnyékát a napsütés miatt, akkor még hosszú telünk lesz

Ez a legelterjedtebb néphiedelem, ami a Gyertyaszentelő Boldogasszony napjához kötődik.Ha a téli álmából ébredő medve barlangjából kijőve napos időt talál, megijed árnyékától és visszabújik, mert a korai, csalóka napfény azt jelzi, hogy a tél még nem tombolta ki magát, a zord idők java hátravan. De ha borús felhők takarják az eget, az a medvének azt jelenti, hogy már lassan vége a télnek. E népi hiedelem gyökere Erdélybe vezet vissza és onnan is tovább Jókai Mórhoz, mert egyes nézetek szerint a „Nagy Mesemondó” fantáziájában, pontosabban az Az új földesúr című regényében született meg az időjós medve alakja. Egy másik népi hiedelem szerint ha ezen a napon fénylik az idő, hideg lészen, de ha keményen fagy, vége a télnek.
A sok évszázados megfigyeléseken alapuló népi regula ezt így fogalmazta meg: „Ha fénylik gyertyaszentelő, az iziket ( a takarmány hulladékát) is vedd elő” – vagyis ha február 2-án melegít a nap, sugaraitól ragyog a hó és a jég, a tél hátralévő része még nagyon hideg lesz.

Ezen a napon a medve az időjós

A néphiedelem szerint ma a medve az időjós.

Ez azt jelenti, hogy ha ma előbújik a medve
a barlangjából és meglátja az árnyékát
a napsütés miatt, akkor még hosszú telünk lesz.
Ha ma felhős időjárás van, akkor az a medvének
azt jelenti, hogy már lassan vége a télnek.
Ma február 2-a, szerda van.
Ez a néphiedelem Gyertyaszentelő Boldogasszony
napjához kapcsolódik.
Az időjárás-előrejelzések szerint
ma felhős, szeles időjárás lesz térségünkben.
Ma hajnalban több helyen havazott is.


A szamárverseny egybeforrt Királyhalom nevével

Szamaragolás, fogathajtás és szalmabála gurítás - ezek voltak a fő számai a 38. Szamárversenynek. A színes program idén is sok érdeklődőt vonzott Királyhalomra. A versenyszámok mellett, tombolával és koncertekkel is készültek a szervezők.

A fogathajtásban 10 szamár indult. A legnagyobb kihívást a vizesárok átugratása jelentette a versenyzőknek. Az első előfutamot Katona Ferenc nyerte, aki már számos alkalommal bizonyított a szamárversenyen: „Jó néhányszor voltunk itt, jártunk Topolyára is meg mindenhova megyünk így.”
A fogathajtás döntőjében végül a 13 éves Vajda Balázs győzedelmeskedett, Csinos nevű szamarával: „Készültünk, a vizes ároktól féltünk. Nagyon meglepődtem, nem vártuk ezt az eredményt. Örülünk neki nagyon.”
A gyerekek is jól szórakozhattak. Ők szalmabála-gurításban és kerékpárversenyen mérhették össze erejüket.
A versenyzők számára a nap csúcspontja a szamaragolás volt. A leggyorsabb szamárnak Ibolyka bizonyult, amelyet Csabai Henrik ült meg. Mint mondta, elégedett volt a pályával: „Elégedett vagyok. A túlsó fele egy kicsit rossz, az zötyögős. De ez a fele egész jó, úgyhogy elégedett vagyok. ”
A helyiek szerint a szamárverseny egybefonódott a település nevével.
Katona Róbert, elnök, Királyhalom HK: „Sokan nem tudják a települést hova rakni, de ha azt mondjuk, hogy ott ahol a szamárverseny szokott lenni, akkor már mindjárt tudják pontosan, hogy hol is van a település. Ezért is fontos számunkra, a falunk is, hiszen körülbelül 50 önkéntes van itt a téren. Mindenki azon dolgozik, hogy az idelátogatók jól tudjanak szórakozni.”
A programot Szabadka Város mezőgazdasági és környezetvédelmi titkársága is támogatta.
Bognár Pásztor Hajnalka, mezőgazdasággal megbízott tag, Szabadka VT: „A közösségépítés is cél, nemcsak a versenyzés. Emellett az emberek mikor egy ilyen rendezvényen vesznek részt elfelejtik azt, amivel mindennap szembesülnek, kikapcsolódnak, barátkoznak.”
Az esemény tombolahúzással, Lagzi Lajcsi és a Piros Ingesek zenekar koncertjével zárul.

Szamárversenyt tartottak Királyhalmon

Tegnap 38. alkalommal szervezték meg a Szamárversenyt Királyhalmán.

Tegnap augusztus 29-e, vasárnap volt.
Királyhalom 1 falu Vajdaságban.
Szamaragolás, fogathajtás
és szalmabála gurítás is volt tegnap
a 38. Szamárversenyen.
A fogathajtás szamárversenyt jelent,
különböző akadálypályákon.
A fogathajtásban 10 szamár indult.
A fogathajtásban a 13 éves Vajda Balázs nyert
Csinos nevű szamarával.
Tegnap nagyon sok érdeklődő látogatott el
a Szamárversenyre.
A gyerekeket is érdekes programok várták
a Szamárversenyen.
A gyerekek szalmabála-gurításban
és kerékpárversenyen vehettek részt.
A szamaragolás volt az egyik legérdekesebb
program tegnap a 38. Szamárversenyen.
A leggyorsabb szamár Ibolyka volt,
akit Csabai Henrik vezetett.
A 38. Szamárversenyen fellépett Lagzi Lajcsi.
Lagzi Lajcsi 1 magyarországi énekes.
A 38. Szamárverseny a Piros Ingesek koncertjével zárult.
A Piros Ingesek 1 vajdasági zenekar.


Akár 36 fok is lehet ma

Igazi kánikula, 30 fok feletti hőmérsékleti értékek, erős UV-sugárzás - ez vár ránk az elkövetkező napokban.

Ma Szerbia egyes részein akár 35-36 fokos csúcshőmérséklet is lehet. A hétvégén is 30 fok körül alakul a legmagasabb hőmérséklet a térségben, és a jövő hétre sem jeleznek elő lehűlést a meteorológusok.
A Palicsi-tó partján is sokan kerestek hűvöst a délelőtti órákban. A távolságot betartva napoztak a víz mellett.
A lakótömbök lakói is szenvednek a melegtől. Többen az épületek körüli parkok árnyékos részein hűsöltek. Sokan mindenféle panasz nélkül vészelik át az év legmelegebb napjait.
A kánikula több napig is kitarthat a szakemberek előrejelzései szerint. A meleg egyaránt megterhelheti a krónikus betegek, az idősek, sőt még a gyerekek szervezetét is - figyelmeztet Kasza Bálint orvos. Mint mondja a szervezet izzadással hűti magát, ezért fokozott figyelmet kell fordítani a megfelelő folyadékpótlásra. Fejfájás, migrén, bágyadtság, szédülés is jelentkezhet az érzékenyebbeknél – mondta dr. Kasza Bálint. A nyugalmazott családorvos hozzátette: „Az ilyen jellegű tünetek megjelenése komoly figyelmeztetést jelent, hogy az illető igenis nagyon figyeljen oda, mert a szervezet minden lámpát, minden piros fényt bekapcsolt és jelzi, hogy probléma van. Ezt orvosolnia kell, ilyenkor sokkal jobban kímélje magát.”
A meleg, napos idő egészen a jövő hét közepéig kitarthat, azzal, hogy kedden nagyobb eséllyel fordulhat elő térségünkben zápor, zivatar. A hőmérséklet ugyanakkor egészen keddig 30 fok körül marad. A dél körüli órákban erős lesz az UV-sugárzás, ezért a fényvédő krém használata erősen ajánlott.

Ma 36 fok is lehet

Ma 36 fokos kánikula is lehet térségünkben.

Ma július 29-e,
szerda van.
Ma nagyon meleg
és napos időjárás lesz.
A következő napokban is
marad a kánikula.
A napokban nagyon erős lesz
a Nap UV-sugárzása.
A Nap UV-sugárzása
a Nap erős fényét jelenti.
Amikor erős a Nap UV-sugárzása,
akkor fontos kalapot viselni.
Amikor erős a Nap
UV-sugárzása, akkor
a napozás délelőtt 11 óra előtt,
vagy délután 4 óra után ajánlott.
Délelőtt 11 órától
délután 4 óráig
az ember bőre
10 vagy 15 perc alatt is
le tud égni a kánikula idején.
Fontos a fényvédő krém
használata, és
a sok folyadék ivása.
Ilyenkor a legjobb,
vizet vagy gyümölcslevet inni.
A meleg időjárás
a jövő héten is folytatódik.
Jövő keddig 30 fokos
hőmérséklet marad.
Jövő kedden már
záporok vagy zivatarok is
kialakulhatnak térségünkben.


Több mint ötmillió számlát küldtek már be a Vedd el a számlát, és nyerj játékra

Vedd el a számlát és nyerj! nyereményjáték

Csaknem 200 ezer felhasználói fiókot nyitottak, és 5 millió 200 ezer számlát küldtek be a nyereményjátékba - adta hírül a Szerbiai Adóhivatal.

Csak a mai napon mintegy 9 ezren jelentkeztek be, és több mint 430 ezer számlát küldtek el. A nyereményjátékban mobilalkalmazáson keresztüli regisztrációval lehet részt venni, azon pedig QR-kóddal, vagy a nyugta adatainak megadásával lehet játszani.

Nagyon sok számlát küldtek már be a Vedd el a számlát, és nyerj! játékra

Már több mint 5 millió számlát küldtek be a Vedd el a számlát, és nyerj! elnevezésű játékra.

Az interneten keresztül 1 mobilalkalmazáson
keresztül kell feltölteni a számlákat.
A mobilalkalmazást le lehet tölteni az internetről.
A mobilalkalmazáson keresztül meg kell adni
a számla adatait vagy a számla QR-kódját.
QR-kód minden számlán van.
A Vedd el a számlát, és nyerj! elnevezésű
játékban sok értékes ajándékot lehet nyerni
azoknak, akik feltöltik a vásárlás során kapott számlákat.
A főnyeremény 1 belgrádi lakás.
Még több információt a nyereményjátékról
a következő internetes oldalon lehet olvasni:
uzmiracun.rs